Zipaioak Bartzelonan

Biolentzia heldu da Bartzelonara, preso politiko independentisten aurka kaleratutako epaiaren ondoren. Sutan ikusi ditugu kaleak, autoak, edukiontziak. Madrilek indarkeria gaitzesteko eskatu dio Quim Torra presidenteari. Noren indarkeria, baina?

Izan ere, lehenago beste eraso batzuk izan dira aireportuan eta hirian. Jendea gupida gabe jotzen ikusi dugu polizia espainiarra. Katalunian debekatutako munizioa erabili du. Gazte batek begia galdu du; beste batek, barrabila. Espainiako Gobernuko inork gaitzetsiko ote du gehiegizko eta legez kanpoko biolentzia hori?

Polizia Nazionalarekin batera jardun dute mossoek, gogotik jardun ere. Polizia autonomiko moduan aritu dira, Madrilek inposatutako arauei men eginda. Polizia katalanak herritar katalanak egurtzen, Espainiaren bidegabekeriaren aurka altxatu direlako. Anthony Burgessek eta William Boydek Erresuma Batuaren kolonietan girotutako zenbait nobela edo ipuinetako pertsonaiak gogorarazi dizkidate: metropoliaren mendean hazi eta hezitako funtzionario esanekoak, azkenean botere horren aginduetara makurtuak, Kiplingek deskribatu zuen India kolonizatuan gertatzen zen moduan. Guardia Zibila eta Polizia Nazionala polizia koloniala direla adierazi du Oriol Izquierdo idazleak. Mossoak polizia kolonial horren kolaboratzaile agertu dira aste honetan. Zipaio. Zipaio lana egin dute, Indian inperio britainiarraren mendeko militar haiek egiten zuten bezalaxe.

Okupazio indarretako kidea Jaen edo Zaragozakoa denean, ondo identifikatzen du natiboak. Ordea, zer esan Mollerussako mossoak Balaguerko herritar bat jotzen duenean? Zer gertatzen da Igorreko ertzain euskaldunak —bere burua abertzaletzat duenak— Dimako euskaldun independentista bat jipoitzen duenean? Jasser Arafat Ramalan setiatuta zegoen garaietan Palestinara eginiko bidaian Hebrongo herritar batek galdetu zidana etorri zait burura: «Zer gobernu mota duzue euskaldunok, euskal polizia herritarrak jipoitzera bidaltzen duena, Madrilen lege eta aginduei segituta?».

Katalunian oraingo biolentzia gaitzesteko eskatu diote Torrari. Hemen, lehenagoko biolentzia gaitzesteko eskatu dio berriki Iñigo Urkullu lehendakariak ezker abertzaleari. «Hainbeste kostatzen da hiltzea txarto egon zela esatea?», galdetu du. Bai, jauna: batzuei asko kostatzen zaie hori esatea; beste batzuei testuinguru historiko jakin batean borroka mota guztiak erabiltzea zilegi izan daitekeela esatea bezainbeste koskatzen zaie. Ez gehiago, ez gutxiago.

Ezker independentistari miseria morala egotzi diote zenbait hedabidetan. Hala hasiz gero, zer esan, bada, beste aldekoei buruz? Zeren eta miseria morala, koldarkeria behar baita, Nelson Mandelari edo Pepe Mujicari inoiz eskatu ez zietena —ez batak ez besteak sekula ez zioten ukorik egin iraganeko borroka armatuari— hemengoei eskatzeko. Erorien Haranean lurperatutako diktadorea bonba baten ondorioz hil balitz, hori ere txarto egon zela esateko eskatzen izango genituzke geure bakezaleak hemen. Baina Mandelak sortutako erakunde armatuak, Umkhonto we Sizwe zeritzonak, Pieter Botha erregimen arrazistako burua akabatu balu, edo Mujicak beste lagun batzuekin batera eratu zuen talde gerrillari tupamaroak Juan Maria Bordaberry diktadorea hil balu, ez zuten adorerik izango bi buruzagi horien aurrean «hiltzea txarto egon zen» esateko. Alderantziz: haien bidea goratu dute, kritikarik txikiena egin gabe. Miseria morala? Norena? Kanpoko garailearen aurrean tontotu, eta gurra. Barruko ez-garailearen aurrean harrotu, eta egurra.

Asteazkenean herritik Bartzelonara joan ziren Neusen seme-alabak, manifestazioan parte hartzeko. 21 urte ditu mutilak; 18 urte bete berriak neskak. Hiriburuko Etorbide Nagusian komuneko papera jaurti zuten, CDRek kaka asko dago garbitzeko leloaz poliziaren errepresioa salatzeko egindako protestan. Neus urduri zegoen. Mezua bidali zion semeari, ezer gertatu zitzaien jakiteko. «Ondo nago, ama. Hamabietan hartuko dugu trena».


6:45erako Iruñeko kronika egiten

Aurten ere Iruñeko sanferminetan da Iñaki Elortza Euskadi Irratiko kazetaria, lanean, eta gaur (asteartea) 6:45erako zuzenean ari zen irratian, dianaren kronika egiten: La Pamplonesako bandako musikari euskaldunei elkarrizketa egiten, anbientea kontatzen... Gero, ohi bezala, entzierroa zuzenean kontatu du.


PSOEko idazkari nagusi berria aukeratuko dute gaur

Alfredo Perez Rubalcaba eta Carme Chacon hautagaiek bukatu dituzte euren hitzaldiak, Sevillan (Espainia). Parekatuta daude biak inkestetan. Luzatzen ari da botoen zenbaketa.

Espainiako PSOE alderdiko idazkari nagusi berria hautatuko dute gaur Sevillan (Espainia). Alfredo Perez Rubalcaba eta Carme Chacon hautagaiek hitz egin dute, eta orain 956 delegatu sozialistak botoa ematen ari dira. Luzatzen ari da botoen zenbaketa.

Inkesten arabera, parekatuta daude biak botoetan.


Japoniara, Hungariatik

Iñigo Peña piraguista zumaiarrak Tokioko Olinpiar Jokoetarako sailkatzeko aukera izango du hil bukaeran Szegeden jokatuko den Munduko Txapelketan: lehen seien artean bukatu behar du.

Birrinduta» bukatu ditu Iñigo Peñak (Zumaia, Gipuzkoa 1990) azken hiru asteetako entrenamendu gogorrak. Goizeko zortzietan esnatu, ordubetez korrika egin, gosaldu, hamaiketan uretara sartu, ordubete edo gehiagoko piragua saioa egin, bazkaldu, digestioa egin, uretara itzuli, eta seiak aldera gimnasioan sartu. Diziplina hori da nekearen erruduna. Nekeak, halere, ez dio barrea ezabatu, ezta urduritasuna gutxitu ere, bi aste barru —hilaren 21etik 25era— Munduko Txapelketetan parte hartuko baitu Szegeden (Hungaria), eta bertan du Olinpiar Jokoetarako sailkatzeko aukera.

Iazko Munduko Txapelketan, Peñak eta K2ko haren ontzikide Paco Cubelosek zilarra irabazi zuten. Aurten, aldiz, nahikoa dute sei aurrenetan gelditzea Tokioko txartela lortzeko. Baina ez du gaia aipatu nahi sailkatzen diren arte; sailkatzen badira, orduan hasiko da Japoniaz mintzatzen. Dena den, pauso hori emanez gero, domina izango lukete helburu. 2016an Rio de Janeiron bosgarren izan zen K4ean, eta hura hobetu nahiko luke.

Olinpiar zikloaren amaieran dago, eta, 2016ko jokoak amaitu zirenetik, egunero Tokiora iristeko egin du lan. Zikloko azken urtean dago, eta, dioenez «ziztu bizian» pasatu zaizkio lehen hirurak. Urte horietan hainbat txapelketatan parte hartu dute Peñak eta Cubelosek, eta, bere ezusterako, bilakaera ona izan dute: «Riokoa bukatutakoan uste nuen oso zaila izango zela emaitzak hobetzea, eta guztiz kontrakoa izan da: urtetik urtera gora egin dugu».

Emaitzek erakusten dute goranzko bide hori. Iazko Munduko Txapelketako uztari Europako txapelketakoak gehitu behar zaizkio. Esaterako, 2017an, Bulgarian, urrezko domina lortu zuten K4an, eta brontzezkoa K2an. Iaz, aldiz, Serbian beste brontzezko domina bat lortu zuten Cubelosek eta hark, K2an. Aurtengo Europakoan ibili dira okerren, ez baitute lortu dominarik. Seigarren postuan bukatu dute. Ez da arduratzeko modukoa baina, hasiera batean ez baitzuten Serbiara joateko asmorik: «Ez zegoen gure planifikazioan sartuta. Gure entrenatzaileak ez zuen nahi gu joaterik, Munduko Txapelketatik zortzi astera baitzegoen. Lan aerobikoa egiten ari ginen orduan, eta bazekien ez ginela sasoiko iritsiko». Europako Txapelketa olinpiar zikloko beste edozein «froga» bezala hartu zuten.

Peñaren ustez, «hondamendia» litzateke Hungaria aurreneko seien artean ez sartzea: «Azken urteetako txapelketa handi guztietan beti egon gara lehen sei sailkatuen artean». Beraz, orain ez sailkatzea bizkarrekoa litzateke. Dena den, eta hori gertatuko balitz, ez lirateke Tokiotik guztiz kanpo egongo, azkenengo aukera izango luketelako. Olinpiar Jokoetarako atariko torneoan parte hartu beharko lukete, eta han bikote bat sailkatuko da kontinente bakoitzeko.

Edozein aldetatik begiratuta, oso negozio txarra dirudi azken aukera horrek. Hasteko, hurrengo urtera arte itxaron beharko baitute parte hartzeko, sailkatuko diren jakin gabe, eta, gero, kontinente zaileneko lehia egin beharko lukete, Europan baitago mailarik onena. Peñak «erruletan jokatzearekin» alderatu du atariko hori. Horretan ez du pentsatu ere egin nahi. Orain Munduko Txapelketa du buruan, eta han emaitza ona lortzea. Uste du lana «ongi» egiten badute dominetarako lehian egon beharko luketela.

Erraza bezain bidegabea

Egoera hori ikusirik, baikor da Peña. Baina ez horregatik gustura. Aipatu bezala, aurreko hiru urteetan beti sei aurrenetan sailkatu arren, nahikoa baitute estropada txar bat Olinpiar Jokoen ametsak eskuetatik ihes egiteko. Peña kexu da sistemarekin, ez baitzaio bidezkoa iruditzen lau urtez maila onean dabilen bikote bat kalean gelditu ahal izatea, eta alderantziz, lau urtez «ezer» egin gabe ibili den beste batek «berebiziko» estropada egitea eta Tokiorako sailkatzea. Zumaiarrak konponbide propioa du: «Bidezkoago litzateke emaitzen araberako mundu mailako sailkapen bat egitea, urtean txapelketa kopuru jakin batekin, eta haren arabera sailkatzea. azken uneko tentsioa eragotziko genuke horrela».


Iruñerriko itzulian, Telmo Semperena

Iruñerriko Itzulia jokatzen dabil Telmo Semperena astigartarrak aurrenekoz, Donosti Berri taldearekin. Atzo hasi zuen junior mailako lasterketa ezaguna, aurreneko etaparekin, baina ezin izan zuen bukatu. Tropela bitan zatitu ondoren, bigarren taldetxoan geratu zen bera eta erori egin zen. Ondorioz, bizikleta hautsi egin zaio. Dena den, bihar bigarren etapan izango da.


San Juan egunean Triala

Etzi, ekainaren 24an, igandearekin, San Juan 4x4 Triala antolatu du Sakana 4x4 taldeak. Egun seinalatuan izango da, Arbizuko San Juan egunean. "Iaz festetan egin genuen baina larunbatean. Aurten larunbata bezpera denez igandean egitea erabaki dugu" azaldu digu Sakana 4x4ko Jose Luis Lakuntza "Risitas"-ek. San Juan Triala Euskadiko Txapelketarako puntuagarria izanen da eta 15:30ean hasiko da, Arbizuko industrialdean. 15 pilotu bi kategoriatanRisitasek esan digunez, momentuz 15 bat pilotuk eman dute izena. Tartean lau sakandar egonen dira: Josu urdiaindarra, Iñigo Zelaia bakaikoarra, Migel A. Lizarraga dorrobarra eta Mikel "Ixela" arbizuarra. Bi kategorian jokatuko da proba, gurpilen tamainaren arabera. A mailan gurpilak 76 zentimetrotik gora dituzten ibilgailuak ariko dira, eta B mailan 76 zentimetrora artekoak. Antolakuntzak sei gune prestatu ditu, batzuk lokatzeko guneak eta besteak lehorrak, eta ibilgailuak gune horiek gainditu beharko dituzte. 4x4 topaketarekin alderatuta, ibilgailuek maniobra eta postura gehiago egin beharko dituzte igandeko trialean. "Triala askoz ere teknikoagoa da" dio Jose Luis Lakuntzak. Antolakuntzak tabernatxoa jarriko du, ikusleek zer edan izan dezaten. Eta bukaeran, pilotu guztiendako auzatea izanen da. "Iaz pilotuak Arbizuko plazara merendatzera eraman genituen, eta izugarri gustatu zitzaien. Baina aurten triala igandean egin dugunez hurrengo eguna lan eguna da gehienendako, eta ezingo dugu afaria egin" gaineratu du Lakuntzak. Motorren ikuskizuna prest dago Arbizuko festen egun handian. Bihar slalom erakustaldia IrurtzunenIrurtzungo Akaborro industri guneak II. Slalom erakustaldia hartuko du bihar, larunbatean. Larrazpi elkarteak eta Motoclub Trinidadek antolatu dute ekitaldia, Irurtzungo Udalaren laguntzarekin. Industrialdean barna konoak, biribilak eta beste egonen dira, eta gidariek traba eta oztopo guztiei aurre egin beharko diete. Erakustaldia 16:00etan hasiko da eta 20:00ak arte luzatuko da.


Publikoa, Zinemaldiaren oinarria

Zinemak publikoa izaten du helburu, eta, hain zuzen, publiko horrexek elikatzen du zinema jaialdia egunotan. Irailean, Donostian, jendeak aho batez erantzuten dio zinemarekiko hitzorduari.

Galak, emanaldiak, erakusketak, ikastaroak... Jarduera horiek guztiek ez lukete zentzurik izango, atzetik, horiei eutsiz, publikorik ez balego, eta, egunotan, donostiarrek eta bisitariek erantzun bikaina ematen diote programazioari urterik urte.

Garai latzak dira zinemaren industriarentzat, arlo ekonomikoan: zinema-areto eta bideoklub asko itxi dituzte, murrizketak egin dira, aurrekontu apalagoak daude... Hori gutxi ez, eta etxeko ekonomiak ere ez dira inola ere, oro har, oparoak... Hala ere, egoera hori gorabehera, Zinemaldiak herritarren babesa izaten du beti: barealdia ekartzen du aste honek egunerokoaren ekaitz girora.

Salgai jarri zituzten egunean, hamabi orduan 55.800 sarrera saldu ziren, 2012an baino % 12 gehiago eta 2011n baino gehiago ere, nahiz eta, hainbat arazo teknikoren ondorioz, txartelak erosteko zailtasun batzuk egon ziren. Hainbat saiotako, besteak beste Hugh Jackmani Donostia Saria emateko galako, sarrerak ere di-da bukatu ziren lehen egun horretan.

Aretoak, beraz, beteta egongo dira Zinemaldiaren edizio honetan ere, eta kaleek egun horietan hartu ohi duten giro berezia bereganatuko dute berriz: zinemazaleak, bisitariak, jarduera paraleloetako parte-hartzaileak, sinaduren bila aritzen diren zaleak... zinema jaialdiko giza paisaia zipriztintzen izango dira berriz Donostian.


Eskualdeko ahotsak Balin, Landarbaso abesbatzarekin

Errenteriako Landarbaso abesbatzak Baliko Abesbatzen Lehiaketan hartu zuen parte joan zen uztailaren bukaeran. Eta besteak beste, Beterri-Aiztondo eskualdeko hiru ordezkari izan ziren Balin (Indonesia): Iker Leunda eta Manex Etxeberria andoaindarrak nahiz Ibon Alustiza billabonatarra.

Esperientzia ahaztezina bizitu zuten Landarbaso abesbatzako kideek, tartean Iker Leunda, Manex Etxeberria eta Ibon Alustizak uda honetan Balin. Errenteriako Landarbaso abesbatzako kideak dira eta, uztailaren amaieran, Baliko Abesbatzen Lehiaketan hartu zuten parte euren taldekideekin batera. Parte hartu bakarrik ez, lehiatu ziren bi kategoriatan urrezko domina eskuratu eta hori gutxi balitz, Grand Prixa edo Txapelketa Nagusia ere irabazi egin baitzuten. Pozik eta indarberrituta itzuli dira Asiako lurretatik eta euren bizipenen berri eman dute itzuleran.

Bihar eta etzi (irailak 4 eta 5) artean banatuko den Aiurri hamaboskarian argitaratuko da bidaiaren berri jasotzen duen erreportajea.

Hamabost argazkirekin osatutako galeria, berriz, ikusgai duzue albiste honetan bertan, klik bakarrera. Argazkiak elkarrizketatuek utzitakoak dira.


Irati Mendia eta Ander Arruabarrena izan dira igeriketa zeharkaldiko irabazleak

Ander Arruabarrena izan da zeharkaldiaren irabazlea. (Argazkia: A. Urrutikoetxea)

Eguraldia ez da lagun izan Pasealeku Berriko 47. Igeriketa Zeharkaldian, eta beste behin, Kontxatik atera eta irlari buelta eman behar izan diote igerilariek, Zurriolatik atera eta Pasealeku Berria zeharkatu ordez. Urte guzti hauetan bigarren aldia da norabidea aldatu behar izan dutena, eta iaz ere aldatu zuten, itsasoaren egoera zakarraren erruz. Gaur ere, Pasealeku Berriko olatu handiek eta uraren egoera zakarrak norabidea aldatzera behartu ditu antolatzaileak.

Horrela, emakumeak 12:00etan atera dira Perlatik, eta gizonak 12:05ean. Guztira 650 igerilarik parte hartu dute zeharkaldian, eta emakumeak geroz eta gehiago animatu direla nabarmendu dute antolatzaileek. Irati Mendia izan da emakumeetan azkarrena eta helmugara iristen lehen igerilaria, 40,52 minutuko denbora eginda. Gizonen artean aldiz, Ander Arruabarrena izan da txapelduna, 36,18 minutuko denbora eginda.

Igerilariek, Perlatik irten eta antolatzaileek aurretik jarritako bederatzi bola gorri inguratu behar izan dituzte; horrela, irlara abiatu dira lehenik, hura erabat zeharkatu, Ondarretaruntz zuzendu, eta badia osoa zeharkatu dute, berriz ere Perlara iritsiz.

Irati Mendia izan da zeharkaldiko lehen emakumea. (Argazkia: Ane Urrutikoetxea)

Haurrek zorte hobea izan dute, eta ohiko zeharkaldiari ekin diote 11:00etan. Portutik irten dira neskamutilak denak batera, eta bai lehen neska eta baita lehen mutila ere batera iritsi dira, denbora berdina eginez: Unai Arruabarrena, Ander Arruabarrena irabazlearen anaia eta Alba Romero izan dira haurretan txapeldunak, 08:09 minutuko denbora eginda.

Txapelketa amaituta, 14:00etan sari banaketari ekin diote Perla inguruko pasealekuan.


Zumaiakoren Futbol Eskolako talde guztiek Gabonetan txapelketak jokatuko dituzte

Futbol Eskolako jarduerak gabonetan ez du izango etenik. 2008, 2007, 2006 eta 2005. urteetan jaiotako neska-mutilek hainbat txapelketa eta jardunaldi berezi jokatuko dituzte.

Gainera, Partizipaziozko Alebin Mutilen eta Lehen Mailako Alebin Mutilen Txapelketak antolatuko ditu Zumaiakok, abenduaren 28an eta 29an.

Hauek dira, laburbilduz, jokatuko diren txapelketak eta jardunaldiak:

Errendimentuzko Alebin Mutilak: abenduaren 23an, Realak antolatutako txapelketa, Zubietan, 16:30etatik aurrera. Sailkatzen badira, 24an, 10:30etatik aurrera fase finala, goiz guztian zehar.

Partizipazioko Alebin Mutilak (2005): abenduaren 28an, Zumaiako Txapelketa, 10:00etatik aurrera, goiz guztian zehar.

Lehen Mailako Alebin Mutilak (2006): abendauren 29an, Zumaian txapelketa, 10:00etatik aurrera, goiz guztian zehar.

Benjamin Mutilak (2007-2008): Azpeitin Jardunaldi berezia, 10:00etatik aurrera, goiz guztian zehar.

Benjamin neskak: Abenduaren 26an, Azpeitian Jardunaldi berezia. Ordutegia zehaztu gabe oraindik.


Ispasterren ariketa fisikoak eta ikastaroak egiteko lokal berria izango dute udazkenean

Eskola umeen sikomotrizitate ariketak egiteko eta Udalak eskaintzen dituen ikastaroak emateko gune berria izango dute herritarrek. Urrirako ipini nahi dute martxan. 100 metro karratuko lokala da, eta Ludotekaren parean dago.

Orain arte ekintza horiek frontoiaren azpiko sotoan egiten zituzten, eta orain eraiki berriarekin leku gehiago izango dute. Gune irekia izango da, zabala eta ikastaroetako materiala gordetzeko biltegia ere izango du. Eraikin berriaren barruan ez da komunik ez aldagelarik egongo, baina, beharrizana dutenek Ludotekako komunak erabili ahalko dituzte. Berrikuntza moduan, eraikinera sartzeko kirol txartela sortuko dute, hala erabiltzaileak identifikatuta egongo dira.

Lanak egiteko 60.000 euroko aurrekontua dauka Udalak eta Garbiñe Saenz de Buruaga alkateordearen berbetan, “lokal berri honek irisgarritasunaren baldintzak beteko ditu”.Izan ere, frontoi azpiko gelara joateko eskailerak jaitsi behar dira.

Gimnasioa frontoian

Orain arte ekintzak egiten zituzten frontoiaren azpiko 70 metro karratuko gelan gimnasioa ipiniko dute. Besteak beste, bizikleta pare bat, korrika egiteko makina edota ergometroa ipiniko dituzte. “Guztira sei zortzi bat aparatu izango dira”, azaldu du alkateordeak. Makinak erosteko 25.000 euroko inbertsioa egingo du Udalak, eta gimnasioa urte amaierarako edo datorren urte hasierarako prest egotea nahi dute.


CGPJren erabakiaren aurrean "lasai" dagoela esan du Garzonek

"Egoera konplexuei baikortasunez ez" zaizkiela aurre egiten azaldu du Auzitegi Nazionaleko epaileak, eta erabakia errugabea izateak ematen dion "lasaitasunarekin" hartuko duela erantsi du.

Botere Judizialaren Kontseilu Nagusiak (CGPJ) gaur egin beharreko ezohiko bilera "lasaitasunez" itxaroten ari dela esan du gaur Baltasar Garzon Auzitegi Nazionaleko epaileak. Behin-behinean bere kargutik kentzea edo indargabetzea ala ez erabaki behar du CGPJk.

"Egoera konplexuei baikortasunez ez" zaizkiela aurre egiten azaldu du Garzonek, eta erabakia errugabea izateak ematen dion "lasaitasunarekin" hartuko duela erantsi du.

Erakundeekin eta legeekin gizon adeitsua dela azpimarratu du magistratuak eta, ondorioz, erabakia onartu eta zalantzarik gabe, bere defentsa erabiltzen jarraituko du benetako egoera zein den argi uzteko.

Ezohiko osoko bilkura

Auzitegi Nazionaleko epailea indargabetu edo ez erabakitzeko ezohiko bilera egingo du gaur CGPJk. Luciano Varela Auzitegi Goreneko magistratuak Garzonen aurkako epaiketa hastea erabaki zuen asteazkenean, frankismoaren krimenen inguruan ikerketa zabaldu izanagatik.

Casa de American, eztabaida batean parte hartu ostean egin ditu adierazpenak Garzonek komunikabideen aurrean. Daniel Rafecas Argentinako epaile federalak lagundu du, ''Biktima juduak Argentinako diktadura militarrean'' izenburupean.

Ekitaldian, eztabaida "momentu zail" batean ematen dela onartu du Auzitegi Nazionaleko epaileak eta "bizitzak momentu zail ugari" dituela erantsi du.


Jaurlaritzak 40.000 lanpostu publiko egonkortu ditzala eskatu du ELAk

Sektore publikoko behin-behinekotasuna arazo "sistematiko" bat dela esan du Igor Eizagirre arlo publikoko sindikatuko arduradunak, eta "iruzurrean oinarritutako kontratuak" direla, gainera.

ELAk berak landutako datuak dira, baina Randstad agentziak egindako ikerketak ere antzerako datua eskaintzen du: Araba, Bizkai eta Gipuzkoan 40.000 lanpostu publiko behin-behinekoak dira. Hau da, hamar langile publikotik ia lau behin-behinekoak dira. Eta ez hori bakarrik: sindikatuaren arabera 100.000 langile daude azpikontratatuta “beharrezkoak diren zerbitzu publikoak eskaintzen”.

Datu argigarriak eman ditu sindikatuak, eta horregatik esan du Igor Eizagirre arlo publikoko arduradunak behin-behinekotasuna “arazo sistematiko bat” dela Eusko Jaurlaritzan, eta askotan “iruzurrean oinarritutako kontratuak” eskaintzen dituztela, gainera. Horren guztiaren atzean erabaki politiko bat dagoela esan du, eta errealitatea ezkutatzeko aldian behin enplegu publikorako egiten dituzten deialdiak “adabakiak” direla salatu. “Propaganda ariketa bat besterik ez da, ez dute balio behin-behinekotasunarekin amaitzeko, ezta pribatizazioaren aldeko apustua amaitzeko ere”.

Egoera larria dela iritzi dio sindikatuak, eta horregatik lau eskaera zehatz egin dizkio Jaurlaritzari egungo egoerari buelta eman ahal izateko: suntsitutako enplegua berreskuratu eta beharrezkoak diren lanpostu berri guztiak sortzea; enplegu publikorako eskaintza deialdi masiboak iragartzea; behin-behineko langileen egoera egonkortzeko aukera emango duten formulak adostea; eta behin-behineko kontratazioaren abusuzko erabilera ez errepikatzeko beharrezkoak diren neurriak hartzea.

Mezu horiekin guztiekin komunikazio kanpaina bat abiatuko du sindikatuak datozen hilabeteetan, eta “behar den sektoreetan” mobilizatzen jarraituko dutela gogorarazi dute.


"Talentuak, buruak eta bihotzak bat egin dute selekzioan orain"

Aurrenekoz ariko da Bosnia Munduko Kopan, eta, Meho Kodroren ustez, "gerra garaiaz geroztik herrialdeak lortu duen lorpenik handiena da". 2008an selekzioaren ardura izan zuen, eta talde ona dela dio.


IBAIZABAL: Sexu-Terapiaz hitz egiten Igor Erauzkin sexologoarekin

Hasteko, Igorrek sexu-terapia zer den definitu du. Antzekoa da bikote-terapia, eta azken bolada honetan aldaketa bat sumatu du: kontsultara doazenak “etxeko lanak” eginda joaten dira, aldez aurretik duten gaitzaren edo akatsen diagnostikoa eta irtenbideak bilatu dituztelako Interneten. Bukatzeko, Felix Lopez sexologoarekin bat eginez, “osasun publikoan sexualitateaz ez dela ezer hitz egiten” komentatu du.

https://www.bilbohiria.com/docs/podcast/solasaldiak/150507solasigorerauzkin.mp3

Deskargatu hemen


Iraizoz Athleticera

Espanyolek emandako ultimatumaren ondoren, Gorka Iraizoz atezain nafarra Athleticek fitxatu du datozen lau denboraldietarako. Trukean, 4, 6 milioi euro ordaindu ditu eta Iñaki Lafuente urtebetez utzi behar izan dio Espanyoleri.

Gorka Iraizoz Espanyoleko atezain nafarra Athleticeko jokalaria izango da datozen lau denboraldietan. Denbora luzea pasa dute eztabaidan, eta, azkenean, lortu dute akordioa: Iñaki Lafuente atezaina Espanyoli utziko dio datorren denboraldian Athleticek, eta, horrez gain, 4,6 milioi euro ordaindu beharko dizkio. Klub bizkaitarrak bi milioi euro inguru ordainduko ditu orain eskudirutan eta gainerakoa epeka ordaintzen joango da.

Ligako azken partidan Gorka Iraizozek jada esan zuen ziurrenik Espaynoletik joan egingo zela, oso gutxi jokatzen ari zelako.

Hasieratik ibili da Athletic Iraizozen atzetik, baina orain arte ez da egon eskaintza finkorik. Azkenean, talde katalanak eskatzen zuena baino diru gutxiago jaso du. Izan ere, Paco Herrera Espanyoleko zuzendariak datorren igandea arteko epea jarri zion talde txuri-gorriari azken mugimenduak egin zitzan Iraizoz fitxatzeko.


Gizon bat atxilotu dute Iruñean, bikotekide ohia jo duelakoan

Seme bat dute elkarrekin erasotzaileak eta biktimak, eta horregatik tarteka geratzen da bikotea

Abenduaren 25ean 33 urteko gizonezko bat atxilotu zuten Iruñerrian, ustez bikotekide ohia iraintzeagatik eta jotzeagatik. Foruzainek azaldu dutenez, kalean izan zuten eztabaida, eta erasoa ikusi zuen oinezko batek kargu hartu zion erasotzaileari. Hark kasurik egiten ez ziola eta, foruzainei eman zien abisua, eta gutxira azaldu ziren. Emakumeak esan zien tarteka harremana izaten zuela bikotekide ohiarekin, seme bat baitute elkarrekin.


Navarra Sumak osoko zuzenketa aurkeztuko du aurrekontuen aurka

Esparzak uste du Barkosen Gobernuaren ildoa jarraitzen dutela, herritarrak eta enpresak zigortzen dituztela fiskalki, eta lanpostuen sorkuntza zailtzen dutela.

Navarra Sumak osoko zuzenketa aurkeztuko du Nafarroako 2020ko aurrekontuen aurka; izan ere, Javier Esparza bozeramailearen ustez, "PSNk nafarrei egingo dien engainua gauzatzen dute".

Esparzak prentsaurreko batean azaldu duenez, aurrekontuek Uxue Barkosen Gobernuaren ildoa jarraitzen dute, herritarrak eta enpresak zigortzen dituzte fiskalki, eta lanpostuen sorkuntza zailtzen dute.

Horrekin batera, Esparzak gaineratu du aurrekontuek "PSNren engainua burura" eramaten dutela, ustez bere garaian hitzemandako zuzenketak betetzen ez dituelako.

Gastu muga handitzeko aukeraren inguruan, Nafarroako Gobernua gezurretan ari dela uste du, Navarra Sumari ezinezkoa dela esan dioten bitartean EH Bilduk kontrakoa adostu duela iragarri zuelako atzo, buruzagi unionistaren esanetan.

Zergena izan da Esparzak gehien kritikatu duen puntuetako bat, "klase ertain eta langilea zigortzen" duelako, erosteko ahalmena gutxitu eta ondorioz kontsumoa zailtzen duelako, eta Nafarroari erakargarritasuna kentzen diolako enpresen ikuspegitik, "fiskalki zigortu eta inbertsiorako laguntzak murrizten baititu".

Nafarroako Gobernuak eta EH Bilduk lortu duten aurreakordioaren harira, Esparzak esan du ez dela harritu, baieztatu egiten duelako "EH Bildu zela lehentasunezko solaskidea", eta horixe adierazi izan duela behin eta berriz Nafarroako Gobernua osatu aurretik ere.


Nafarroako Gobernuak unibertsitateko tituludua dutenentzako bortz beken deialdia egin du

Soziologia, ekonomia, zuzenbidea, komunikazioa eta lan harremanetako ikasketak egin dituztenei lanerako aukera eskaini nahi die

Nafarroako Gobernuko Gizarte Ongizate, Kirol eta Gazteria Departamentuak Nafarroako Gazteria Institutuaren bitartez, unibertsitateko titulua dutenentzako bortz beka emateko deialdia zabaldu du, Nafarroako Gazteriaren Institutuan lan egiteko.

Unibertsitateko ikasketak egin eta titulua duten diplomatu eta lizentziatuei dago bideratua eskaintza, ikasketak azken hiru urteotan bukatu dituztenei, hain zuzen. Deialdiari buruzko informazio gehiago Nafarroako Aldizkari Ofizialean (98. Zenbakia) edo www.juventud.navarra.es web orrian jaso daiteke. Eskaerak aurkezteko epea irailaren 10ean bukatuko da.

Bortz beka

Bortz beka horietatik bat Soziologia ikasi dutenentzako izanen da; bertzea Ekonomia eta Enpresaritza ikasketak ikasketak egin dituztenentzat; hirugarrena Zuzenbidean lizentziatuak direnentzat; hurrengoa KOmunikazioan lizentziatuak direnentzat eta azkena Lan Harremanak, Irakaskuntza edo Gizarte Lanean diplomatuak direnentzat.

Beka guztiak urtebeteko iraupena izanen dute, eta lizentziatuek hilean 1.050 euro kobratuko dituzte; diplomatuek, berriz, hilean 850 euro. Astean gehienez ere 30 orduz egin beharko dute lan, Nafarroako Gazteriaren Institutuaren egoitzan, Iruñean.


Auzitegi Nazionalak Konstituzionalera eraman du tasa judizialen legea

Audientzia Nazionalaren aburuz, tasen ordainketak herritarrek epaitegietara jotzeko duten eskubidean eragina izan dezake eta babes judizial eragingarria oztopatu.

Tasa judizialen inkonstituzionalitatearen inguruko auzia aurkeztu dio Auzitegi Nazionalak Auzitegi Konstituzionalari. Lege horrek oinarrizko legeak urratzen dituen galdetzen dio Auzitegi Nazionalak, herritarrek zerbitzu publiko horretara jotzeko duten eskubidea baldintzatu dezakela uste baitu.

Ostiral honetan argitaratu den epaian jasotzen denez, administrazioarekiko auzien salako zazpigarren sekzioko magistratuek uste dute tasen ordainketak herritarrek epaitegieetara jotzeko duten eskubidean eragina izan dezakela eta babes judizial eragingarria oztopatu.

Epaiaren arabera, tasa bat onartzea konstituzionala da "muga, prozedura eta egoera batzuen baitan egiten den bitartean". Gaineratzen du, ordea, tasak jurisdikziora jotzeko eta babes judiziala jasotzeko eskubidea baldintzatzea ezin dela konstituzionala izan.

Kaleratutako autoan jasotzen denez, "tasen ez ordainketen ondorioek beharrezkoak ez diren oztopoak eragin ditzake legegileen helburuetan". Doako laguntza juridikoak herritarren gehiengo ez duela babesten gaineratu du.


Imanol Larrea: "Kezkatzekoa da euskararen erabilerak adin tarte guztietan egin izana behera"

Soziolinguistika Klusterrak Hizkuntzen Erabileraren VII. Kale Neurketaren emaitzak eman ditu jakitera. Euskal Herrian, euskararen erabilera %12,6 da, 2006an baino puntu bat gutxiago. Klusterrek zuzendari Imanol Larreak aztertu ditu datuak.


EUSKARAK 365 EGUN KANPAINA

http://vimeo.com/80470544

Datorren asteartean, azaroak 3, Euskararen Eguna dela eta, hainbat ekimen ditugu abian.

Horien artean, deigarria dugu ‘Euskarak 365 egun’ kanpaina, Berbaro euskara elkarteak, Plateruena kafe antzokiak eta Anboto Komunikabideak-ek elkarlanean bultzatutakoa.

Euskara urteko 365 egunetan erabiltzeko deia zabaldu dute, jendea euskara urte guztian zehar eta egunerokoan erabiltzeaz pentsatzen jartzeko asmotan.

Kanpaina osatzeko hainbat laguntzaile izan dituzte eta beste hainbatek atxikimendua adierazi diete argazki batean agertuz.

Kanpainarekin bat egiteko, zuk zeure argazkia bidal dezakezu. Argazkiak ikusteko klikatu: argazki bilduma


Kale-altzari berriak

Amasa-Villabonako Udalak jakinarazi duenez, hiri altzari berriak jartzen ari dira herrigunean barrena. Prentsa oharra igorri du, horren berri emateko:

Herriguneko hiri-altzariak berritzen ari gara

Oria ibaia bideratzeko eta Zubimusu zubi berria eraikitzeko obren azkeneko lanetan Udalak eta Eusko Jaurlaritzak garatutako negoziaketen ondorioz sortu den "Ula" atze aldeko pasealeku berriak itxura aldatu du apaingarri berriak eta hainbat eserleku ipini ondoren.

OSATUZ Herrigintza (hilabete honetan amaitzen da) programaren lehenengo fase barruan dauden hobekuntza horiek espazio berri honi hiri-pasealeku bati dagokion ekipamendua ematea suposatu dute. "Inguru berri hau herritarrek sarri erabiliko duten gune atsegin bat bihurtu nahi genuen" adierazi du Maite Izagirrek, erantsiz, zuhaitzak hazten diren heinean espazioa are eta ikusgarriagoa izango dela.

Bestalde, OSATUZ programaren emaitzak beste tokietan ere ikus daitezke. Amalur Plazan (parrokiako elizaren ondoan) eserleku guztiak aldatu dira, eta datozen asteetan gune horretako farolak eta bestelako hiri-elementuak margotzeari ekingo zaio. Hiri-altzarien aldaketa (eserlekuak) jadanik gauzatu da beste guneetan, Etxeondo auzoan (jolasgunea eta parkea), Altzin kalean, Erniobea kalean eta kale Berrian esaterako.

Datozen egunetan eliza alboko fatxada batetan eserleku berriak ipiniko dira eta Larrea auzoko hiri-altzari batzuk berrituko dira (errepiderantz). Eta hemendik aste batzuetara, Larrea eta Arroa auzoetako eserleku guztiak aldatzearekin plan honi amaiera ematea espero da. "Aspektu honetan herriak erakusten zuen itxura narriatua aldatzea da ideia; hiri-paisaia berritua eta kalitatezkoa edukitzea", azaldu du alkateak.

Autobus geltokiak argiztatu dira

Udala herriko autobus geltokietan argia jartzen hasi da. Helburua bikoitza da. Alde batetik, gauez inolako ikuspenik ez dutelako gune arriskutsu bihur daitezkeen puntuak argiztatzea, eta bestetik, Lurraldebus zerbitzuaren erabiltzaileei erosotasun handiagoko eremua eskaintzea. Momentuz, argi-puntu horiek Kale Berriko (Donostiarantz) eta eliza ondoko geltokietan ipini dira, eta datozen egunetan, gainerako geltokiak argiztatzen jarraituko da.


Komunikabideak eta sexismoa aztergai, gaur

Beasaingo Udaleko berdintasun sailak antolatuta, Sexismoa komunikabideetan izeneko tailerra egingo dute gaur, 18:00etan, udaletxeko batzar aretoan. Emakumeen gaiak eta hizkuntza nola lantzen diren aztertuko dute.


Gizarte trebetasunak lantzeko tailerra emango da, asteazkenean

Komunikatzeko norberak dituen oztopoak zein diren ikusi eta hitzezko nahiz hitzik gabeko komunikazioa aztertuko dituzte tailerrean.

Udalak Langabetuentzako duen Daiteke Zerbitzuak gizarte trebetasunak lantzeko tailerra antolatu du asteazkenerako.

Tailerra Sandiusterrin emango da, goizeko 10:00etatik 12:00etarako tartean. Izen-ematea zabalik dago, eta tailerra doanekoa da.

Komunikazio gaitasunak

Tailerraren helburua gizarte trebetasunak lantzea da. Horregatik, komunikazio prozesua aztertuko da. Batetik, komunikazioan eragiten duten elementuak aztertuko dira; horien artean, komunikatzeko norberak izaten dituen oztopoak aurkitu eta horiei aurre egiten ikasiko da.

Bestetik, komunikazio mota desberdinak zein diren ere irakatsiko da. Esate baterako, hitzezko nahiz hitzik gabeko komunikazioa.

Azkenik, sentimenduen erabileran trebatzeko aukera emango da.

Izen-ematea

Esan bezala, tailerra asteazkenean izango da, 10:00etatik 12:00etara Sandiusterrin.

Aurretik izena ematea beharrezkoa da. Horretarako, deitu 943 57 54 24 edo 688 875 346 telefonoetara, edo helbide elektroniko honetara idatzi: jaionea@daiteke.com.

Urriko azkenekoa

Asteazken honetakoa izango da urrian egingo den azken tailerra.

Aurretik, Interneten enplegua bilatzeko klabeak irakasteko tailerra eta proba sikoteknikoetan aritzeko tailerra eman dira. Hurrengo tailerren inguruko informazioa laster emango dute.


Igerilekuan jolasteko aukera bihar

Ur ludoteka izango da bihar, Hernaniko igerilekuan goizeko 10:30etatik 12:30etara.


Ibarretxe, Lopez eta Otegi epaitu egingo ditu EAEko Auzitegi Nagusiak

Saiz epaile instruktoreak hartu du erabakia Jaurlaritzaren lehendakariaz, PSE-EEren zuzendaritzakideaz eta ezker abertzalearen mintzaideaz. Ares PSE-EEren buruzagia, eta Etxeberria, Petrikorena, Barrena eta Dañobeitia ezker abertzalearen mintzaideak ere epaituko ditu. Bilerak egiteagatik desobedientzia egitea leporatuta auzipetu dituzte ezker abertzalearen kideak, eta desobedientzia egiteko ezinbesteko laguntzaile izatea egotzita beste hirurak. Ahozko epaiketa egingo diete.

Gaur jakin denez, Juan Jose Ibarretxe Eusko Jaurlaritzaren lehendakaria, Patxi Lopez eta Rodolfo Ares PSE-EEren zuzendaritzakideak eta Arnaldo Otegi, Rufi Etxeberria, Juan Joxe Petrikorena, Pernando Barrena eta Olatz Dañobeitia ezker abertzalearen mintzaideak epaitu egingo ditu EAEko Auzitegi Nagusiak.

Hala erabaki du Roberto Saiz EAEko Auzitegi Nagusiko epaile instruktoreak, eta ahozko epaiketa egingo die. Fiskaltzak hiru eguneko epea dauka helegitea aurkezteko eta defentsen abokatuek hamarrekoa. Epaile instruktorearen ustez, "nahikoa oinarri juridiko badago delitua egon zela pentsatzeko". Auzitegiak ez du epaiketaren datarik jarri oraindik.

Ibarretxe iaz ezker abertzalearen kideekin bildu zen, baita Lopez eta Ares ere. Horregatik desobedientzia egitea leporatuta inputatu zituen auzitegiak Otegi, Etxeberria, Petrikorena, Barrena eta Dañobeitia, eta desobedientzia egiteko ezinbesteko laguntzaile izatea egotzita Ibarretxe, Lopez eta Ares. Ermuko Foroak jarritako helegiteak tarteko abiatu ziren auziak, eta Dignidad y Justicia taldeak ere politikarien kontra egitea erabaki zuen gero.

Ibarretxeren kontra bi urte eta bederatzi hilabeteko kartzela zigorra eskatu du herri akusazioak, Lopez eta Aresentzat bederatzina hilabetekoa, eta Otegi, Etxeberria, Petrikorena, Barrena eta Dañobeitiarentzat urtebetekoa bakoitzarentzat. Kargu-gabetzeak ere eskatu ditu.

Hain zuzen, herri akusazioa osatzen duten elkarteak dira epaiketa egitearen alde dauden bakarrak: Ermuko Foroa eta Dignidad y Justicia elkarteak. Izan ere, desobedientzia deliturik ez dagoela eta epaiarekin aurrera jarraitzeko arrazoirik ez dagoela argudiatuz auzia artxibatzea eskatu zuten aurretik inputatuen defentsek eta EAEko Auzitegi Nagusiko Fiskaltzak. Saiz epaileak berak atzera bota zuen eskaera hori, joan zen uztailean.

Saizek epaia aurrera eramateko prozedura laburtua aplikatzea erabaki zuen, eta inputatuen hiru aldeek erabaki horren kontra jarritako dei helegiteak atzera bota zituen lehengo astean auzitegiko Zibil eta Zigor arloko Salak. Hiru lagunek osatzen dute mahaia: helegiteen kontra egin zuten Fernando Ruiz Piñeiro mahaiko presidenteak eta Antonio Garcia Martinez magistratuak; Nekane Bolado magistratuak, berriz, kontrako boto partikularra eman zuen. Epaile instruktorearen esku geratu zen auziaren inguruko epaiketa egin edo ez. Hartu du erabakia: epaiketa.

Auzipetuen artetik Otegi, Etxeberria, Petrikorena eta Dañobeitia kartzelan daude gaur egun, beste auzi batzuengatik.


Bertsotan egin dute gaur Arrikrutzen hartzek, lehoiek, saguzarrek... eta Marik

Denboraldi berriari hasiera emateko Amets Artzallusek, Aitor Mendiluzek, Maider Arregik eta Andoni Goitiak egin dituzte gidari lanak gaurko bisita berezian.

Talde handia elkartu du gaur Arrikrutz koba atarian. 17:00etan eman diote hasiera bertsoak oinarri izan dituen bisita bereziari. Sartu eta koloreen gelan egin dute lehenengo geldiunea ikusleek. Bertan zituzten zain Amets Artzallus, Aitor Mendiluze Maider Arregi eta Andoni Goitia. Gai-jartzaile lanak egiteko Mirari Sagartzazu zuten aldamenean.

Pare bat orduko lur azpiko bertso saio ibiltaria izan da. Bertsolariek bertsotan egin dute baita ere lehoia dagoen inguruan eta hartzen irudiaren ondoan.

Umoretik jo du gehienbat bertso saioak. Maider Arregi, esaterako, estalaktita lanetan ipini du Sagartzazuk Andoni Goitia estalakmita zen bitartean. Urteetan emaitzarik gabe aztarna bila ibilitako bi lagunen larruan ere ipini ditu Sagartzazuk Oñatiko bi bertsolari gazteak. Artzallus eta Mendiluze etorri eta denbora gutxira lehoiaren aztarnak aurkitu dituzten bi espeleologoren paperean jarri ditu.

Hartzen irudiaren ondoan, berriz, Marik egin du bertsotan Maider Arregiren ahotik. Eta amaitzeko neguko loaldiaren ondoren esnatu berri diren lau hartzen gogoetak ere entzun dira gaur Arrikrutzen.

Jendea gustura irten da lur azpiko bertso saio ibiltari honetatik. Koba bera ikusteaz gain bertso saio berezi batez gozatzeko aukera izan dute. Gustura agertu dira, baita ere, lau bertsolariak. Bestelako esperientzia izan da denendako ere.


Artziniegara irteera antolatu dute Barrikan

(Argazkian, Arteako Santutegia)

Artziniega udalerri arabarrera joateko irteera antolatu du, uztailaren 10ean, Barrikako Udalak. Autobusa 8:30ean abiatuko da eta Cantarranas, Buena Vista, Cantábrico eta Goierrin egingo ditu geldialdiak bidaiari guztiak hartzeko. Besteak beste, Artziniega hobeto ezagutzen lagunduko duten hainbat leku ezagutu ahal izango dituzte txangora doazenek; Museo Etnografikoa eta Arteako Santutegia bisitatu eta Alde Zaharretik paseatzeko aukera egongo baita. Ondoren, Arteako jatetxean bazkaldu eta Amurriora abiatuko dira.

Barrikan erroldatutakoek 9 euro ordaindu beharko dituzte txangora joateko eta gainontzekoek 12 euro, beti ere tokirik badago. Uztailaren 5ean amaituko da izena emateko epea. Horretarako udal liburutegira joan beharko dira nahi duten guztiek, 10:00etatik 13:30era eta 16:30etik 20:00etara.


Berriak txartelarekin deskontuak izango dira

astelehenetik urte bukaerara arte

Berriak elkarteak kanpaina berria jarriko du martxan astelehenetik aurrera. Berriak txartelarekin erosten dutenek %3ko deskontua izango dute. Kanpainak abenduaren 31ra arte iraungo du.


Jaylon Brown ez da Kopan izango

Haustura dauka eskuin oineko bosgarren metatartsianoan, eta hainbat astez egongo da jokatu ezinda.

Jaylon Brown RETAbet Bilbao Basketeko jokalariak hautsita dauka eskuin oineko bosgarren metatartsianoa, eta jokatu ezinda egongo da hainbat astez. Hartara, lesio horrek otsailaren 13tik 16ra Malagan izango den Errege Kopan parte hartzea galaraziko dio.

Bilboko klubak eskolta estatubatuarraren gainean argitaratutako osasun-txostenean jakinarazi duenez, "pronostikoa lesioaren bilakaeraren araberakoa izango da". Aitzitik, halako arazo fisikoetan bi eta hiru hilabete arteko susperraldiak behar izaten dira.

'Beltzezko gizonek' igandean Herbalife Kanaria Handiaren pistan jokatu zuten partidako lehen minutuetan hartu zuen min Brownek . Jokalariak makulu batzuen laguntzarekin utzi behar izan zuen kantxa.

Brownek berebiziko garrantzia izan zuen aurreko denboraldian Bilbao Basket Endesa Ligara igotzeko bidean. Gainera, Alex Mumbruren taldeko jokalari nabarmenetakoa izaten ari zen aurtengo denboraldian, 12,1 puntu eta 2,3 asistentzia lortuta, batez beste.


Mundukidek eta Lankuk 'Kapulana bat zintzilik' ikuskizuna aurkeztu dute

Bere lanaren argazki erakusketa ibiltaria kooperatibaz kooperatiba eraman eta gero, Mundukide Fundazioak Euskal Herrian barrena zabalduko du orain erakusketa hori. Miren Amuriza bertsolariak bertso eta ipuinekin jantziko ditu, gainera. Mundukideren 15. urteurrenaren harira antolatutako ekimena da. Atzo, eguaztena, aurkeztu zuten, Donostian.

'Kapulana bat zintzilik' izenburua, zergatik?

"Kapulanak, Mozanbikeko emakumeen oihal koloretsuak dira; soineko moduan, haurrei lepoan eusteko, jana biltzeko edota etxeak apaintzeko baliatzen dituztenak. Hain dira erabilera anitzekoak, ezen edozer aurki baitaiteke zapi handion estalpean", azaldu zuten, Donostian egindako aurkezpenean.

Emanaldi horretan, kapulana bat zabalduko dute eta bertan gordetako kantu, kontu eta irudiak aterako. Mozanbikeko lurrazalaren historiatik hasita, emakumeen eskuetako azal zimurrak irakurtzeraino egingo dute bidaia. Tarte horretan, kooperazioaz, nekazaritzaz, haurtzaroaz edota hizkuntzaz arituko da Miren Amuriza, Eider Eibarren ilustrazioak lagun hartuta; hala bertsoz, nola ipuinez. "Ez da abentura baten kronika izango, ezta Gobernuz Kanpoko Erakunde baten hitzaldia ere; hausnarketa txikiz eta galdera handiz josiriko kontakizuna baizik. Hala nahi duenarentzat, bere gogoetak eskegitzeko oihal zabala". Horixe da Kapulana bat zintzilik, euren hitzetan.

Udazkenean, martxan

Erakusketa astebetez eraman dezake antolatzaileak bere herrira, eta Mundukide arduratuko da erakusketa jartzeaz eta biltzeaz. Erakusketak irauten duen bitartean eta antolatzaileak aukeratzen duen egunean, Miren Amuriza emanaldi bat eskaintzera joango da Kapulana bat zintzilik emankizunarekin.

Oñatin eta Aretxabaletan

Lehen erakusketa-emanaldia Berrizen izango da, urriaren 5ean hasita. Azaroaren 23tik 27ra, Oñatin, eta 26an egingo dute emanaldia, 17:00etan, Ulma enpresan. Eta urtarrilaren 4tik 17ra Aretxabaletaren txanda izango da; 13an eskainiko dute emanaldia, 19:00etan, Zaraia kultura etxean.

Mundukide Fundazioa eta Lanku Bertsozale Elkartea dira antolatzaileak.


Gonzalez hiru bider: arrakasta baten giltzak

Etxeko ezagunena Jean Mixel aita da, baina bada Gonzalez bat baino gehiago kirolaria dena. Guzia, gainera, ez da errugbia familian. Kirola, familia, bizia ulertzeko modu bakana dute; oihal beretik datoz.

Esaldi bakarrarekin laburbildu behar balitz Gonzalez familia, hau litzateke: «Uste dut gure artean, familian, dugun oreka dela gure arrakasta». Jean Mixel Gonzalezen (Baiona, Lapurdi, 1967) solasaldiko azken errana da hori; esaldi borobila bada hirukotea ulertzeko, eta, hein batean, kirolean duten arrakasta eta kirolarekin duten loturaren zergatiak hautemateko. Jean Mixel Gonzalez nazioartean aritutako errugbilari profesional ohia da; gaur egun, ASBko emakumeen entrenatzailea da. Alboan ditu Marie Pierre Gonzalez, bizilaguna duena, eta Amaia Gonzalez, bien alaba.

Jean Mixel Gonzalezen errugbi jokalari gisako ibilbide luzea datuz azaltzea errazagoa da erranez baino; hamahiru sasoi egin zituen Baionan, bederatzi Miarritzen, bi aldiz izan zen Top 14 Frantziako ligako txapeldun, behin Frantziako Kopakoa, eta 35 partida jokatu zituen Frantziako selekzioarekin. Euskal Herriak eman duen jokalaririk onenetarikoa da. Hala ere, ospeak ez du aldatu. «Miarritzerekin bi aldiz txapeldun izateagatik ez naiz munduko erregea, ez naiz ezer». Argi eta garbi dio, bi oinak lurrari lotuak ala errotuak, etxe ondoan duten haritz zaharraren sustraiak bezala. «Biharamunean lanera joan behar dut, enpresa ireki, lankidea agurtu goizero, langileak janarazi, nire familia janarazi… Hara, bizitza etengabeko berrabiatzea da».

Jean Mixelen ibilbideak familiako beste kideen ibilbidean eraginik izan duen galdegitean, gisa berekoak dira jaso erantzunak. Marie Pierrek, lehendabizi: «Ez da deus aldatzen, segitzen dugu kirolean plazera hartzen, eta kito». Amaiak, ondoren: «Ez da geure buruari eginbeharrak jartzen dizkiogula aitak tituluak irabazi dituelako. Txapelak izango dira, edo ez dira izango, baina kirola, oinarrian, pasioa da». Hirurak, xume, umil; alta, bi emakumeek ere badituzte beren lorpenak. Marie Pierre Frantziako zein Euskal Herriko txapeldun izan zen palaz, eta paletan munduko txapelketako finala jokatu zuen Parisen, 1989an —trinketean zein ezkerparetan jarduten zen—. Baina ez eskatu datu askorik. «Ez naiz batere gogoratzen ez datez, ez beste deusetaz. Niri erraten zidaten jokatu behar duzu leku horretan, ordu horretan, eta kito!». Kito, beraz. Amaia, azkenik, 15 urterekin hasi zen errugbian ASB klubean. Gaur egun, 22 ditu, eta zazpi urteotan ibilbide oparoa izan du. Azken sasoi honetan, 2. Mailako txapeldun izan da, eta Top 10 goren mailara igo da. 2014an ere irabazi zuen Bigarren Mailako txapela, eta, urte hartan, gazte mailako Frantziako txapeldunorde izan zen. Frantziako selekzioarekin bi partida jokaturikoa da dagoeneko.

Arrakastaren giltzak

Kirola eta familia, bietan, osagai berekin konposatzen dute, eta Jean Mixelek laburbildu du nola. «Gaur egun, uste dut beren burua zalantzan jartzen ez duten pertsonek ez dutela oso ongi ulertu zer gertatzen ari den. Gero aztertuko dugu auzokoak egiten duena, baina gure performantziak, portaerak, bizitzeko moldeak… Aztertu behar dira lehenbizi. Bestela, ezin dugu aurrera egin, ez kirolean, ez lanean, ezta familian ere. Garrantzitsua da, denak berdinak gara azkenean».

Kirolean, familian, lanean… Etengabekoa da zalantzan jartzea bera, baina zertarako? «Aitzinatzeko», dio errugbilari ohiak, entrenatzaile eta aitak. «Porrotean, negatiboa positibo bihurtu behar da, huts bera berriz ez egiteko. Irabaztean, jakin behar da zergatik, eta norberaren burua zalantzan jarri, irabazten segitzeko». Irizpide horrek kirolean zein familian balio duela uste du. «Maiz, porrot bat berritzen denean, pertsonak bere burua zalantzan jartzen ez duelako da».

Horretan guztian familiak duen pisua nabarmendu dute hirurek. Marie Pierrek, lehenik. «Garrantzitsua da, oreka ematen du; jokalariek desoreka bat dutenean, zelaian berehala ikusten da. Familia oinarri bat da, nire ustez». Jean Mixelek gehitu du. «Oreka etxean da; etxean dena ondo ez badoa, ikusi egiten da». Baina nola egiten da? Zuk, Amaia, adibidez? «Guztiaren giltza hitz egitea da. Zerbait ez dabilenean, zaila da, baina familiarengana biltzen naiz hitz egin eta aitzinatzeko. Hori egiten dudanean, dena ongi doa». Mari Pierrerentzat jardun «naturala» da hori: «Pausatzen uzten dugu pixka bat, eta gero hitz egiten dugu». Hori da, beraz, oreka horren giltza: hitz egitea eta zalantzan jartzea etengabe.

Emakumeak kirolean

Jean Michel ASB Baionako emakumeen entrenatzailea da, Amaia klub bereko jokalaria, eta Marie Pierre, goi mailako kirolari ohia izateaz gain, errugbizalea da. Maiz entzuten da kirolean emakumeek gizonek baino gehiago egin behar dutela aitorpen maila berera iristeko. Baiezkoa bota du Jean Mixelek berehala, baina Marie Pierrek zehaztu egin du: «Bai kategoria batzuetan, baina ez pilotan». Azaldu egin du bere ustea. «Mutilen kontra ari nintzenean, haiek ez ziren biziki kontent. Erotuak ziren, eta nitaz oroit ziren, baina inoiz ez didate deus erran. Haiek biziki ongi bazekiten nor nintzen; nik ez beraiek nortzuk ziren». Amaia gizonekin batera hasi zen errugbian. «Iristen ikusi nindutenean, pentsatu zuten: ‘Zertara dator hori?’». Probak egin behar izan zituen, «pixkanaka, egiten nekiena erakutsi nien. Asko erakutsi behar zaie mutilei onar dezaten neska bat haiekin aritzea». Hala eta guztiz ere, maila horretan «inoiz» ez duela arazorik izan dio ASBko jokalariak, eta «normaltasunean» sartu dela. Gogo handiagoa eragiten ote du muga horrek? «Irriarazten ninduen gizonek galtzen zutelarik», onartu du alabak; Mari Pierrentzat ere akuilua zen. «Bai, gogo handiagoa ematen dizu». Esperientziaren ahotsa da harena. «Neska batek lortzen duenean mutilen mailan izaten, edo, doi bat hobea izaten, biziki ongi pasatzen du. Doi bat txarrago baldin bada, aldiz, ez da hain ongi pasatzen».

Jean Mixelek ere badu zer kontatua, ASBko emakumeen entrenatzaile izan da azken sei urteetan, eta 2014 eta 2016 artean Frantziako hautatzaile izan zen, eta 2015eko Sei Nazioak irabazi zituen. «Niretzat, deskubritzea izan da; ustekabean iritsi naiz. Jendeak erraten zidan zer arraio ari zira emakumeekin?». Zintzoki azaldu du. «Lehen, emakumeak entrenatzen zituztenak, maiz gizonetatik baztertuak ziren entrenatzaileak ziren». Emakumeak eta gizonezkoak trebatzeko orduan ezberdintasunak badaudela uste du. «Bai, bada ezberdintasun bat. Guk, gizonok, ariketa bat egingo dugu zozo batzuek bezala, pentsatu gabe. Emakumeei, aldiz, esplikatu egin behar zaie zergatik egin behar duten, zer ekarriko dien. Hori ulertzen ez duten bitartean, ez dute eginen, edo gaizki eginen dute. Behin jabetu direnean, baina, egingo dute, errepikatuko dute, perfektua izan arte». Eta gizonengana itzuli da. «Guri gizonoi baloi bat eman, lau zutoin jarri, eta erraten bazaigu inguruan itzulika ibili behar dela, eginen dugu, pentsatu gabe». Eta emakumeek?«Alde psikologikoa ezberdina da, uste dut gehiago komunikatu behar dela haiekin. Galderan dira beti: zergatik?, zergatik?, zergatik? Ez badugu erantzuten, ez dute eginen».

Bere teoriak eguneroko lanean zer dakarkion azaldu du. «Gizonok sasoi batetik bestera eskemak eta beste guztia ahanzten dugu; emakumeei eskema eginarazten diegu bi aldiz, eta hurrengo sasoian oroituko dira. Berehala heldu zaie berriz». Teknikoki, kirol ikuspegitik, eta, funtsean, beste edozein lekutatik begiratuta, abantaila izugarria da. «Gaitasun interesgarri hori dute; guretzat ere, entrenatzaile gisa, urte batetik bestera plantan jarri genuena lantzen ahal dugu berriz, hobekuntzekin jarraitzeko».

Lehen oroitzapenak

Familia argazkietan bila hasi dira, eta hor ere kirola ageri da. Marie Pierrek Jean Mixelen ibilbideaz duen oroitzapena bigarren alabari lotua da; «Anoetan jokatu zen H Kupeko final-laurdena dut gogoan; estadioa betea zen, zarata handia zen, eta bigarren alaba besoetan nuen, seko lo». Amaiaz duen oroitzapena, berriz, 18 urterekin irabazi zuen Frantziako lehen titulua da. Segundo bat pasatu da, lasai, airean zintzilik. Amaiari galdegitean, beste irudi bat datorkio: «Aitaz dudan oroitzapena da Miarritzen jokatu zuen azken partidua, zelai erdian eskutik heltzen niolarik». Eta amarena? «Ni ikustera etorri den aldi bakoitzean bukaeran ematen didan besarkada. Beti hor da behar denean».

Jean Mixeli dagokio orain. Marie Pierrek erran bezala «konplikatua da». Amaia eta Marie barrez ari dira, Jean Mixelen atsekabea eta isurtzeko zorian diren malkoak babestu nahian agian. «Nik Mariez dudan oroitzapena da bere garaian denei irabazten ziela», hatsa hartu du. Sentibera dela jakina da, eta bigarren tontor bat du igarotzeko. «Amaiak 15 urte egin aurretik erran zidan errugbian jokatu nahi zuela, eta ezetz erran nion». «Orduan, zer erran nizun?», erantzun dio Amaiak. «Ez duzu nahi errugbian aritzea? Bada, futbolean jokatuko dut!». Irriz hartu ditu Jean Mixelek alabaren hitzak. «Bai egia da, eta 15 urtekoentzat Baionan neska errugbi talde bat bazela ohartarazi zidan. Erran nion 15 urte izaten zituenean ikusiko genuela. Bete zituen egunean, berriz errugbia aipatu zidan, eta ASBn hasi zen jokatzen. Gero bere ibilbidea dut gogoan, atsegina da».

Entrenatzaile-aita, jokalari-alaba eta ama-babesle, familia eta kirol mundua uztartzen dituen hiru profil. Jean Mixelek zuzen hitz egin du. «Momentu horietan ez naiz gehiago aita, entrenatzailea naiz; hori argi eta garbi da, lehen egunetik hala da». Euskal Kostako Entrenatzailea izan izen, eta hala hitz egin zion alabaz kargua eskaini zionari. «Jokatzea ez badu merezi, ez da selekziora etorriko, klubean bezala, ez du jokatuko bakarrik nire alaba delako». Amaiak beste jokalari batzuekin «gaizki-ulertuak» izan direla azaldu du, baina «arazoa fite konpondu dela». Horretarako, «berriz azaldu nuen ez zela nire aita, entrenatzailea baizik». Hori zalantzan jartzea «zaila» egin zaio batzuetan, «baina pasatzen utzi behar da, eta irentsi» erranez bukatu du Amaiak. Aitak, «hori hola da, beharko duzu irentsi». Eta Marie Pierrek zer dio? «Ni harmailetan naiz ama eta jarraitzaile, biak batera!». Zera gehitu du: «Gehiegi oihukatzen badut, alboko bankutik begirada zorrotz bat iristen zait». Hirurak irriz hasi dira.


Greba, ikasturte berrirako ohar

Hezkuntza publikoan hirugarren greba egin dute Araban, Bizkaian eta Gipuzkoan. Jaurlaritzak dio langileen erdiek eskasek egin dutela; sindikatuek adierazi dute «oso erantzun zabala» izan duela, nahiz ez duten daturik eman. Gatazka ez dago konponbidean, eta datorren ikasturteari begira dira.


Makina-erremintaren arloan ikerketa bultzatzeko akordioa sinatu dute MUk, Fagor Arrasatek eta Konikerrek

Ezagutzak batu eta partekatzeko hitzarmena da sinatu dutena. Akordioarekin irakaskuntza eta enpresa uztartu nahi dira. Izan ere, Fagor Arrasateko zuzendari Jose Maria Balzategik esan duen bezala, enpresa eta unibretsitatearen arteko elkarlana beharrezkoa da arrakasta lortzeko. Azken batean, unibertsitatearen eta enpresaren arteko gerturatzea bilatu omen dute.

Makina-erremintaren alorrean ikerketa zientifiko eta teknologiko bateratua sortzea da helburua. Eta, horrela, elkarlan honen barnean, hiru ikerketa talde osatuko dira, 15 kiderekin. Konikerreko eta Fagorreko kideak eta unibertsitateko irakasle zein ikasleak izango dira partaideak.

Bi arlotan egingo dira ikerketak. Helburuak izango dira material mekanikoen nekea txikitzeko diseinuzko irtenbideak bilatzea eta txapa metalikoen itxuragabetze plastikoen inguruan ezagutza garatzea. Horrela, txapak izango duen jarrera aurreikusi eta modelatu ahal izateko.

Nabarmendu dute etorkizuneko ikertzaileak gaitzeko, trebatzeko eta berrikuntzarako dinamika sortzeko giltzarria izango dela akordio hau. Bestalde, hitzarmen hau ikerketa eta garapenaren aldeko apustua dela ere gaineratu dute.


Urkullu: «Erakutsi dugu osasuna eta lana bateragarriak direla»

Jaurlaritzako lehendakariak haurrak eta behar bereziak dituztenak kalera irteteko proposatuko dio Sanchezi. Txibitek esan du aurki 1.400 PCR proba egingo dituztela egunean, 500 egiten ibili ostean


Orio arnasgune, oriotarrak arnas-emale

Arnasgunea da Orio euskararentzat eta Euskal Herri osoko euskaldunontzat. Hau da, herri euskalduna da Orio, euskara da nagusi herrian, eta naturala, normala, erraza da bertan euskaraz bizitzea. Hizkuntza gutxitua den aldetik, arnasgune gutxi ditu euskarak, eta horietako bat da Orio.

Orioko euskaldunentzat gozamena da arnasgune batean bizitzea, herrian nonahi eta noiznahi euskaraz lasai aritu eta bizi ahal izatea. Zorionekoak dira baita ere Orion lan egiten duten irakasleak, erdalguneetan euskaraz irakatsi behar duten irakasleekin alderatuta. Ikasgelan dituzten haur gehien-gehienak euskaldunak dira, eta ez direnak euskalduntzen herriak laguntzen die.

Gozamena ez ezik, ardura ere bada arnasgune batean guraso edo irakasle izatea. Arnasgune euskaldunaren misioa ez baita soilik herri mailakoa, tokian tokikoa.

Birikak ez du arnasa hartzen beretzako bakarrik. Birikak ez du arnasa hartzen birika izaten jarraitzeko bakarrik. Birikak gorputz osoarentzat hartzen du arnas. Gorputz osoa sano hazi dadin behar du birikak sendo eta osasuntsu egon.

Hau da, Orio euskararen arnasgune gisa sendotzeko, eta Oriok Euskal Herri osoari ekarpena egin diezaion, ez da nahikoa herrian euskararen transmisioa ziurtatzea. Orion lan egiten duen irakasleak ezin du ikasleei euskara irakastearekin eta euskaraz egitearekin konformatu. Hortik haratago doa arnasgune baten zeregina eta bertako hezitzaileen erantzukizuna.

Orioko gazte asko euskaraz bizi dira normal, baina joaten dira herritik kanpora ikasketekin jarraitzera edo lan egitera, eta, giro ez hain euskaldunetan egokitzen direnean, erraz jotzen dute erdarara, errazegi maiz. Hain bizi izan dira natural euskaraz txikitatik, ez dutela hausnarketa handirik egin behar izan euskararen egoerari buruz, hiztun bakoitzaren jokaeraren garrantziari buruz eta abar.

Euskaldun kontzienteak sortu behar ditugu Orion. Euskal hiztun izatearen kontzientzia, arnasgune bateko hiztun izatearen kontzientzia duten oriotarrak, herrian eta herritik kanpo ere euskaldun arnas-emale izango direnak.

Horretarako, ez dago zertan ikasleak soziolinguistika ezagutzekin estutu edo aspertu behar. Nahikoa da honako gai hauei buruz hausnartu dezaten lortzea: euskararen egoera Orion, euskararen egoera Euskal Herrian, hizkuntza aniztasunaren garrantzia mundu osoarentzat, eta hiztun bakoitzaren funtzio arnas-emalea.

Hizkuntza kontuetan, hortaz, nongoak diren eta zer garrantzia duten badakiten euskaldun kontziente eta arduratsuak hezi behar ditugu Orion. Euskal hiztun arduratsuak diren kirolariak, artistak, arotzak, medikuak, soinu teknikariak, arkitektoak, informatikariak, publizistak, politikariak, irakasleak... Euskal Herri osora esportatzeko

Oinarrizko hizkuntza ideologia bat barnera dezaten lortzea da helburua. Orion ez ezik, herritik kanpo ere euskara erabili, aberastu, indartu eta zabaldu egingo duten euskaldun arduratsuak sortzea. Eta horretan zer egin handia du hezkuntzak ere.

Iñigo Fernandez

Orioko Curriculuma Sortzen elkartearen ekaineko ekitaldirako idatzitako testua


Pasahitza 2016-07-11

Ataria irratiko goizeko magazina. Gaurkoan, Iker Ibarluzearen eguraldi iragarpena, asteburuari begirada, agenda, Iñaki Zubeldia Kale kantoitik, II. Bidaia Bekako irabazleekin solasaldia, lehiaketa eta Antton Telleriaren musika proposamena.


Erregeen desfilea Aizarnazabalen

Aizarnazabalen ere egin dute errege desfilea, eta hemen urtarrilaren 5eko hiru irudi. Antolatzaileen esanetan aurtengoa “berezia” izan da: “Moroek traje berriak estreinatu dituzte, errege bakoitzak bere paje personala eman du eta gainera ez dira azaldu urtero bezala hirurak karrozan. Erregeak banan-banan iritsi dira herrira”. Frontoian, urtero bezala, herriko umeei opariak banatu zizkieten.


Porru eta Tope lan bila

"Lan Bila", Arrainopola sortaren izenean argitaratzen dugun hirugarren film laburra da. Kapitulu honetan, Porru eta Tope pertsonaiek lana topatzea izango dute helburu.


Etorbideak

Ejertzitoa errazago sar zedin egin ziren zabalak Pariseko etorbide berriak. Haizea ere lasaiago dabil, hotz egiten du, barru giro dago. Filosofoak gutuna egin die ikasleei: La France va mal. Ezkerrak hartu dituen erabakiekin zapuztuta, eskuina eskuin mutur bilakatzen ikusi behar dugu gainera. Berri txarrak ditut zuentzat, ez dago dirurik ikerkuntzarako. Ez dakigu gure lanarekin jarraitzeko modurik izango dugun, baina ez etsi, eutsi zuen nahiari, animo, hil ala bizikoa da mundu digitala aztertzen jartzea, arrazoi duzue, idazkera aldatu egingo da, aldatu da dagoeneko, pentsaera aldatuko da, pentsatzeko modua; garuna bera ari zaigu aldatzen, loturak desberdinak dira, arreta eskaintzeko moldeak ere bai, irakurtzeko moduak aldatzen ari dira, dena ari da aldatzen gure begien aurrean, eta ezin dugu utzi hori aztertu gabe, izan kuraia, ondo ari zarete lanean.

Telebistan Titanic ari ziren botatzen, ikusteke neukan. Filmari buruz mintzo zela Zizek akordatu nintzen, Capitalismo, arte e ideología liburuan. Eta goizean bere bideo bat ikusten aritu nintzela sarean, Zer esan nahi du gaur benetako iraultzailea izateak?

Gero ohera joan nintzen, eta kontu hauekin hartu nuen lo.

Zer esan nahi ote du?


Elkartasunaren zenbakiak

Fagor Etxetresnetako 750 bazkide inguru lanean izango dira maiatzerako; beste 300i erretiratzeko aukera emango diete. Bazkide askori beste lan bat ematea behin-behineko langileen kaltean izango da.


Emozio handiko finalean, Durango-Elorriok ezin izan du Euskal Liga irabazi

Gipuzkoarrentzat izan da garaipena: Babyauto Zarautz 25-19 Durango-Elorrio Nissan Gaursa.

Azken unera arte emozioa nagusitu da. Partidua amaitzeko minutu gutxiren faltan hiru puntuko aldea besterik ez zegoen talde bien artean. Orduan, ostikoz beste hiru lortuta, sei puntuko zuloa ireki dute gipuzkoarrek. Durango-Elorrioko jokalariak zuten denarekin saiatu dira, baina ezin izan dute partidua irabazteko atea irekiko zien entsegua lortu. Final parekatua eta ederra eskaini dute talde biek. Honenbestez, Zarautzentzat da garaikurra eta Espainiako txapelketa jokatzeko eskubidea. Gaurko porrotak ez du orbantzen Durango-Elorrioko gazteek osatu duten denboraldi zoragarria.


Abestia aurkeztu eta sinadura bilketari ekingo dio gaur Orion, "Xua Gurasoekin Etxera" plataformak

Gogoan izan, iraileko azken ostirala izan arren, gaur (irailak 27) ez da euskal presoen eskubideen aldeko elkarretaratzerik izango Usurbilen. "Xua Gurasoekin Etxera" plataformak hitzordu bikoitza deitu du 20:00etan Orioko plazan eta hara joateko deia egin du Usurbilen Nahi Ditugu bilguneak.

“Bertan izango dira Xuaren aiton-amonak, senideak eta ekimen hau martxan jarri duten Orio, Usurbil eta Zarautzeko lagunak”, iragarri dute herri bilgunetik.

Orion, "Xua Gurasoekin Etxera" herri plataformak sinadura bilketa eta abesti bereziaren aurkezpena iragarri ditu. Aipatu herri plataforma ekainean aurkeztu zuten Askatasuna plazan. Urtarrilean hiru urte beteko dituen eta guraso Olatz Lasagabaster eta Patxi Urangarekin Valentziako Picassenteko espetxean bizi den Xuak espetxetik irten beharko du. Gurasoek espetxe zigorraren hiru laurdenak beteak izanik kalean behar zuten jada. Ekainean 10 urte bete zituzten espetxean. Aipatu herri plataformaren izenak dioen bezala, Xua gurasoekin batera etxera ekartzearen alde lan egiteko sortua da.

"2017ko urtarrilean jaio zen Xua Picassenteko espetxean. Han daude gaur egun baina laster banatuko da familia, Xua Euskal Herrira etorriko baita urtarrilean eta gurasoek preso jarraituko dute. Banaketa benetan gogorra izango da", iragarri zuten.

Gogorra eta bidegabea. "3 urteko umetxo bati gurasoekin egoteko eskubidea kenduko zaio", salatu zuten. Legediak argi zehazten du egin beharrekoa. Gurasoek espetxe zigorraren hiru laurdenak beteta jada kalean behar luketela jakinda, "bere gurasoek ere etxera etorri beharko lukete alabarekin batera. Zergatik ez eurekin ere legea bete? Noiz arte eduki behar dituzte kartzelan bahituta? Zenbat gehiago sufritu behar dute? Alaba ikastolara eramatea, handik jasotzea, parkean jolastea, irakasleekin bilerak, alabarekin lagunak ezagutzea, aita eta ama izatea noiz arte galarazi behar diete? ".

Ekainean egin zuten aurkezpenean hainbat ekimen iragarri zituzten; tartean, mozio aurkezpenak Usurbil eta Orioko Udaletan, arropa salmenta, Usurbil eta Orioko irudidun postalen bidalketa, edota irailaren 27rako iragarria dagoen sinadura bilketa eta kanta bereziaren aurkezpena. Abesti horren sorkuntzan Usurbil, Zarautz eta Orioko musikariek parte hartu dute.

"Jarri ixa handi bat zuen herrian"

"Guk ekimen honetan parte hartzera gonbidatzen zaituztegu usurbildar guztioi. Xuari denok eta bakoitzak bere moduan lagundu diezaiokegu", adierazi zuten Xua Gurasoekin Etxera plataformako kideek, dinamikaren ekaineko aurkezpenean.

Laburbilduz, "aurrerantzean, ixa erraldoi bat egitera animatu nahi zaituztegu. Xuarekin batera Olatz eta Patxi Euskal herrian nahi ditugulako. Etxean nahi ditugulako, Usurbilen eta Orion. Jarri gizatasunezko ixa bat zuen bizitzan. Jarri solidaritatezko ixa bat zuen bihotzetan. Jarri justiziazko ixa bat zuen etxean. Jarri ixa handi bat zuen herrian", luzatu zieten gonbita herritarrei.

Argi gogorarazi ziguten, Xuak, Olatzek eta Patxik, hirurak eta elkarrekin, aske eta etxean behar dutela jada. "12 urteko zigorraren hiru laurdenak ondo beteak dituzte dagoeneko. Espainiako legediaren arabera baldintzapeko askatasunean beharko lukete. Legez libre behar lukete baina giza legerik ez duen kartzela politika lotsagarri honen hiru biktima gehiago dira".


Aiara Dantza Taldeak Maskaradak ikusteko asteburupasa antolatu du

Aiara Dantza Taldeak Maskaradak ezagutzeko asteburupasa antolatu du Apirilaren 20 eta 21erako. Autobusa elizako biribilgunetik abiatuko da 16.00etan. Azaldu dutenez, Donibane Garazi bisitatuko dute, Bidarrain lo egin eta igandean Lakarri herrian maskaradak ikusi. Itzulera 18.30ean izango da.

Apirilak 13 baino lehen eman behar da izena, entsegu orduetan, 635.742.322 - 646.242.100 telefonoetara deituz edo aiaradantzataldea@gmail.com helbidera idatziz. Eskapadaren prezioa 55eurkoa da bazkideentzat, eta 58 eurokoa gainontzekoentzat. Gosaria barne dago.

Aiara Dantza Taldeak Maskarada bisitatzera irteera antolatu du Apirilaren 20-21ean. Irteera elizako rotondan izango da 16.00tan, Donibane Garazi bisitatuko da, Bidarrain lo egin eta igandean Lakarrin ikusiko da Maskarada. Itzulera Lakarritik 18.30tan izango da.

Apirilak 13 baino lehen eman behar da izena, entsegu orduetan, 635.742.322 - 646.242.100 telefonoetara deituz edo aiaradantzataldea@gmail.com.

Irteeraren prezioa 55€takoa da gosaria barne eta bazkide ez direnentzat 58€.


Nafarroa, San Juan eta Ibaizabal kaleetan hainbat bide itxiko dituzte

Ekainaren 16tik 20ra, bik barne, trafikoa moztuko dute Zornotzako hainbat kaletan.

Toki zehatz hauetan moztuko dute trafikoa ekainaren 16tik 20ra: Nafarroa kalean (San Juan kaletik Sabino Arana kalera), San Juan kalean (San Migel kaletik Nafarroa kalera) eta Ibaizabal kalea oso-osorik. Asfaltatze eta margoketa lanak egiteko moztuko dituzte bideak.

Beraz, Urbano Larruzea kaleko garajeetarako sartu-irtenak San Migel kaletik egin beharko dira, eta ezingo dira kale horretan dauden aparkalekuak erabili. Azoka kaleko garajera, aldiz, kontrako noranzkoan sartuko dira ibilgailuak, Bizkargi kaletik sartu eta Jauregibarria etorbidea zeharkatuz. Irteera ohiko bidetik izango da. Azkenik, Ibaizabal kaleko zamalanetarako sarrera, Sabino Arana kaleko behin behineko sarrera batengatik ordezkatuko da, Urgozo iturriaren aurrean.


Baztango ikasleen behar teknologikoak ikastetxeek beraiek estali dituzte

Baztango udalak esker ona adierazi die hezkuntzako langileei, «egiten ari diren lanarengatik eta egoera honen aitzinean izandako jarreragatik»

Pasa den astean larrialdi garai honetan eskolak jasotzeko baliabide berezirik behar dituzten ikasleen diagnosia egiteko eskatu zien Baztango Udalak ikastetxe guziei, beharko balitz, baliabide teknologiko horiek bere gain hartzeko: interneta eta ordenagailua.

Oianko Garde, hezkuntza zinegotziaren erranetan, «eskola guziek erantzun ondotik, ondorio ederra jaso dugu: Baliabide teknologiko ezak zituzten ikasleen artean eskolak berak baliabideak paratu ditu ikasleak eguneroko eskolak jasotzen segitu ahal izateko, eta ikasleen beharrak eskolak berak estali ditu. Eskolek jarrera proaktiboa hartu eta ikasle guziek beren eskolak jasotzeko ardura hartu dute».

Eskola bakoitzak bere erreminta propioak erabili ditu; ordenagailu eramangarriak, chromebookak, fotokopiak (Gizarte Zerbitzuaren bidez etxerako-lanak ailegaraziz), USBak eta abar.

Baztango udalaren izenean, «hezkuntzako langileei esker ona adierazi nahi diegu egiten ari diren lanarengatik eta egoera honen aitzinean izandako jarreragatik. Zorionak eta esker mila denei egiten ari zareten lanarengatik!


Alderdien legea indargabetzeko eskatzen duen adierazpen instituzionala babestu du Bergarako PSEko zinegotziak

Bergarako udalak Espainiako Gobernuari alderdien legea indargabetzeko eskatzen dion adierazpen instituzionala onartu zuen atzo. Bergarako udaleko iturriek jakinarazi dutenez, Francisco Javier Garay Bergarako PSEko zinegotziak adierazpenaren alde bozkatu zuen. EAJren proposamena EAJ-EAren, Aralarren, EBren eta PSEren aldeko botoekin eta PPren aurkako botoarekin onartu zen.

Adierazpen horretan, "Espainiako Alderdien Legea indargabetzeko beharrezko urratsak" abian jar ditzala eskatzen dio Espainiako Gobernuari.

Angel Santano Bergarako PPko zinegotziaren ustez, PSEko zinegotziaren jarrera "sinesgaitza" da. PSOEk alderdien legearen alde bozkatu zuelako Espainiako Kongresuan.

Donostian ez dute EAJren proposamena eztabaidatu ere egin

EAJk Donostiako udalean ere egin du Espainiako Gobernuari alderdien legea indargabetu dezala eskatzeko proposamena. Donostiako udalak, baina, proposamena eztabaidatu ere ez du egin.

PSEren botoekin bakarrik onartu dute "abiatu den prozesuari leialtasuna" erakusteko eztabaida ez egitea.


Oriok irabazi zuen atzo egin zen giza proba

Orioko taldeak proba bikaina egin zuen,

iaz Zumarragak egindako marka gaindituz eta errekor berria 48

plazatan ezarriz.


Durangoko azokarako diskoa eta hiru liburu kaleratu ditu Ataramiñek

Ataramiñe kultur elkarteak hainbat euskal preso eta iheslarik idatzitako poemez osatutako diskoa kaleratu du. Hamaika poema horiekin eginiko abestiak 40 musikarik egin dituzte. Euren artean dira, besteak beste, Alex Sardui, Enrique Villarreal "Drogas", Francis Diez, Iñigo Muguruza eta Xabier Silveira bertsolaria. Diskoaren promozio bideoa Interneten dago ikusgai. Hiru kanta hauek ere entzun daitezke: Sarrera (Xabier Silveira), Zuhaitzaren adarrak (Fernando Diez Torre / Alex Sardui) eta Bihotz iluna (Joseba Sarrionandia / Andoni Basterretxea - Francis Diez). Diskoaz gain, euskal preso eta iheslariek idatzitako literatur lanak bildu dituen "Ataramiñe07" liburua ere plazaratu dute. Poemak, ipuinak, gutunak eta narrazioak aurki daitezke bertan. Uribe Kosta eskualdeko bi errepresaliatuenak, tartean: Itzubaltzeta / Romoko Iñaki Gonzalo “Kitxu” presoaren eta Plentziako Alfontso Etxegarai iheslariaren idazlanak hain zuzen. Horrekin batera, "Zimaren abenturak" eta "Claude Geaux" liburuak ere egongo dira salgai Durangoko Euskal Liburu eta Disko Azokan, Presoen Lagunak saltokian.

"Ataramiñe07" euskal errepresaliatu politikoen ipuin, istorio, margo, argazki, poema eta koadroak biltzen dituen liburua da. Izen bereko kultur elkarteak urtero argitaratzen ditu euskal errepresaliatuen sorkuntza lanak. Horrez gain, "Zimaren abenturak" liburua ere plazaratu du Ataramiñek, Valladolideko Villanubla espetxean gatibu duten Belen Gonzalez preso lazkaotarraren testuekin eta Pontevedrako A Lamako espetxean dagoen Kepa Etxebarria preso donostiarraren ilustrazioekin. Haurrentzako liburu horrek pirata eta asmatu beharreko misterioen munduan murgilduko gaitu. Gainera, Ermuako Zorion Zamakola euskal presoak (Frantziako Clairvaux espetxean dute) egindako Victor Hugoren "Claude Gueux" liburuaren itzulpena ere argitaratu dute.

"Ataramiñe... kantuz"

"Ataramiñe... kantuz" diskoa joan den ostiralean, azaroak 30, aurkeztu zuten Bilboko Kalderapekon. Olatz Caminos Ataramiñe elkarteko kidea, Mikel Mundiñano "Zato" proiektuaren sustatzailea eta Asier Virumbrales Askatasuneko kidea aritu ziren agerraldian. Beraiekin batera proiektuan parte hartu zuten musikariak erre izan ziren (ez guztiak, baina egon ez zirenak euren babesa adierazi zuten). Caminosek adierazi zuen, CD horrekin Ataramiñek urrats berria ematen duela: "orain arte literatura liburak argitaratu ditugu eta orain, literatura lan horietatik hitzak hartu eta CD bat besapean aurkeztu gara, proiektuan parte hartu duten guztiekin batera", zehaztu zuen. Presoek "euren lanak kaleratzeko zailtasunak" izaten dituztela ere nabarmendu zuen Ataramiñeko kideak. Ildo horretan, "musikarien elkartasun ekarpen hau" eskertu egin zuen. CD honen 4.000 kopia atera dituzte.

"Elkarrekin"

MusikHerria plataformak aurkeztu duen "Elkarrekin" proiektua ere hizpide izan zuen Caminosek. Proiektu horrek duen "garrantzia" azpimarratu zuen, "herri honetan dinamika desberdinetan elkartasun ekimenak" sortzen direla eta "guztien artean egiten den ahalegina presoen hitzak zabaltzera datorrela" goraipatuz. Durangoko Azokara begira kaleratuko duen disko berezia da "Elkarrekin: errepresaliatuak eta musikariak". Disko honetan, musika talde batzuek zenbait errepresaliatu politikoren hitzak, poemak eta gutunak musikatu dituzte. Taldeak: Kop, Anger, Gartzen, El Trono de Judas, Korumbà, Kasu!... ; baita Leioa eta Zorrotzako Kloratita ere. Abestien hitzez eta parte hartu duten taldeen zein errepresaliatuen informazioaz gain, errepresioari buruzko zenbait testu ere jasoko ditu diskoaren liburuxkak. Diskoak 6 eurotan egongo da eta lortutako irabaziak errepresaliatu politikoen sostengurako bideratuko dira.


Euskal presoen eskubideen aldeko Bilboko manifestazioa


Haurra zeneko iruditeria gogoan duela

Haren herrialdeak galdutako prestigioa berrezartzeko lanak hartu zituen, eta bi ideiatan oinarritu du bi hamarkadako agintaldia: Errusiaren handitasuna eta abertzaletasuna. Onetik txarrera egin dute Mendebaldearekiko harremanek.


Ortzadarra leihotik leihora, kolore zipriztin eta bertsotan

Ortzadarrak egin eta etxeko leiho eta balkoietan zintzilikatzeko deia egin du Herri Eskolak. Ipintzan, Agin, Enara eta Elene Laburuk ondotxo egin dituzte etxerako lanak, bertsoa ere gehituta!

Leihotatik begira

jartzean kanpora,

lehenengo begirada

lagunentzako da.

Koloreak margotuz

pasa zait denbora,

ortzadarra da zubi

eder baten froga,

elkartzen gaituena

leihotik leihora.


Zea Mays musika taldea izango da gaurko gonbidatua 'Gure Kasa' saioan

Haien kontzertu eta emanaldi berriez arituko dira eta zuzenean abestuko dute platoan.

Gaur gauean, Zea Mays musika taldeko kideak izango dituzte 'Gure Kasa' saioan gonbidatu. Euskal Herriak eman dituen musikari talentudunen artean daude eta elektrizitatea sortzen dute kontzertu bakoitzean. 1997an Euskadi Gazteako Maketa Lehiaketa irabazi zutenetik gora eta gora egin du talde honek. Etengabe berritzen den euskal klasiko bat bilakatu da. Beraien kontzertu eta emanaldi berriei buruz hitz egingo dute eta zuzenean abestuko dute platoan.

Jon Garate kalean izan da Zea Maysen inguruan galdezka eta Maddalen Arzallus Abestien zaindaria beste euskal mito baten arrastoaren atzetik ibili da Donostian. Mikel Laboaren heriotzaren hamargarren urtemugan bere abestirik ezagunenak gogoratuko ditu.

Iban Garcia, bere aldetik, bere txikitako argazkiak aurkitu eta gaur egun berdin-berdin errepikatzen ahalegindu da.

'Gure Kasa' astelehenetik ostegunera izango da ikusgai, 21:30ean, ETB1en eta eitb.eus-en.


100.000 euro jasoko ditu Garaiko Udalak, basoak salduta

Garaiko Udalak 100.000 euro jasoko ditu, Laixiar mendi inguruko hiru baso saltzeagatik. Horrela, hurrengo urteetarako udal aurekontuak osatzeko ditu iturri sendo bat izango du udalak. Dagoeneko topatu dute eroslea: zerrategi bat, hain zuzen ere.

Salmentagatik jasotako diruaren %24 Bizkaiko Foru Aldundiari eman beharko diote garaitarrek, hobekuntzen poltsan sartzeko. Gero, diru hori herriko basoetan lanak egiteko erabiliko dute, Aldundiaren gestiopean.


Bertsolari gazteen saioa, ostiralean Oxford aretoan

Nekane Zinkunegi, Arnaitz Lasarte, Saioa Alkaiza, Maddiane Txoperena, Josu Oiartzabal Xenpelar eta Unai Sarasua, bertsolari gazteekin saioa antolatu du Bertso Eskolak ostiral gauerako, 22:00etatik aurrera, Alondegiko Oxford Aretoan. Gainera, saioan bertan banatuko dira Bota bertso bat eta Txiotu kopla bat lehiaketetako sariak.


Malaysiako agintariek ukatu dute hegazkinaren arrastoak aurkitu izana

Malaysiako agintarien susmoen arabera, Malaysia Airlinesko hegazkinaren desagerpena eraso terrorista batekin lotuta egon liteke. Hegazkina Thailandiako Golkoan desagertu zen, 239 pertsona zeramatzala.

Malaysiako agintariek ukatu egin dute desagertutako hegazkinarenak izatea Vietnamgo ikertzaileek itsasoan aurkitu dituzten arrastoak.

Malaysiako agintarien susmoen arabera, baliteke Malaysia Airlines konpainiako hegazkinaren desagerpena eraso terrorista batekin lotuta egotea. Hegazkina Thailandiako Golkoan desagertu zen, 239 pertsona zeramatzala, Hishammuddin Hussein Garraio ministroak zabaldu duenez.

Segurtasun zerbitzuak MH370 hegaldiko bidaiarien zerrenda ikertzen ari dira, horietako bik gutxienez pasaporte faltsuak zituztela jakin ostean, eta beste bi bidaiari ere susmagarriak dira.

"Bidaiarien zerrenda osoa aztertzen ari gara, ez bakarrik lau bidaiari horien identitatea", esan du Hishammuddinek Kuala Lumpurreko aireportuan egindako prentsaurreko batean, eta Malaysia Insider hedabideak jaso duenez.

"Gure inteligentzia zerbitzua ere lanean ari da eta, logikoa denez, herrialde guztietako terrorismoaren kontrako unitateak jakinaren gainean daude", gaineratu du ministroak.

Luigi Marald italiarrra eta Christian Kozel austriarra Kuala Lumpurretik Pekinerako hegaldiko zerrendan agertzen dira, baina biak Malaysiatik kanpo zeuden egun horretan.

Maraldi orain urtebete ebatsi zioten pasaportea Thailandian (orain badago bertan) eta Kozel Austrian dago. Horri ere pasaportea lapurtu zioten Thailandian, orain bi urte.

AEBk Garraioko Segurtasun Nazionaleko Kontseiluko aditu talde bat bidali dute, Boeing konpainiako bi aholkulari teknikorekin batera, eta AEBko Hegazkin Administrazio Feferaleko beste bi aholkularirekin, desagerpenaren gaineko ikerketan laguntzeko.

Irandar batek erosi zituen lapurtutako pasaporteen bidaiaren txartelak

Irango pertsona batek, Kazem Ali izenpean, erosi zituen lapurtutako pasaporteen Malaysia Airlineseko bi bidaiarien txartelak, CNN kalteak jakitera eman duenez.

Tailandiako Poliziak azaldu duenez, Alik esan du Europara itzuli nahi zuten bi lagunentzako txartelak erreserbatu zituela.


Bilboko TAO guneetako lehen 15 minutuak, doan

Udalak gauerdian jarriko ditu indarrean TAO guneetan aparkatzeko tarifa berriak.

Gauerditik aurrera Bilboko TAO guneetan aparkatzeagatik ez da dirurik ordaindu beharko, lehenengo 15 minututan, Bilboko Udalak jakinarazi duenez. Urtarrilaren 1etik aurrera TAO guneetan aplikatzeko tarifa berriak ezarriko ditu Udalak.

Neurri horren helburua ibilgailuen mugimendua eta merkataritza jarduera bultzatzea dira.

Tarifa hau sektore urdin eta berdeetan aplikatuko da. Erabiltzaileek pauso hauek eman beharko dituzte: parkimetrora joan, ibilgailuaren matrikula sartu, 15 minutuko tiketa aukeratu (0,00 euro zenbatekoa agertuko da), balioztatzeko botoi berdea sakatu eta txartela ikusteko moduan jarri ibilgailuaren barruan.

Aparkatzeko denbora luzatu behar izanez gero, beste txartel bat ordaindu beharko da 15 minutuko doako epea amaitu aurretik. Txartel berriak doakoa jarri ondoko denbora osoa zenbatuko du.

Doako tiketa iraungi ondoren ere, 30 minutuko gehienezko egonaldia egin ahal izango da, baina horretarako, 0,80 euro (45 minuturi dagokion tarifa) ordaindu beharko da. Denbora hau igarota, hiru orduz itxaron beharko da, orain arte bezala, gune berean aparkatu ahal izateko.


Eskoriatzak Atletico San Sebastian mendean hartu zuen, 55 eta 51

Zapatuan, sailkapeneko lehenengo lau talderen artean geratzeko garaipen garrantzitsua lortu zuen Eskoriatzak. Izan ere, Rasoren neskek sailkapeneko bigarren postuan zegoen Atletico San Sebastian taldea menderatzea lortu zuten.

Intentsitate handiarekin hasi zuten partidua eskoriatzarrek eta hasi eta berehala, 10 puntuko aldea lortu zuten. Eskoriatzako neskak eraso lan ona egin zuten, baina defentsako lana hobeagoa izan zen. Atletico San Sebastianek ia ez zuen 2 puntutako saskiratzerik egitea lortu eta hiruko lerrotik saskiratzen saiatzera behartu zituen.

Nahiz eta ia partidu osoan zehar markagailuan zuten abantaila mantendu, norgehiagokaren azken minutuetan Rasoren neskak urduritu eta donostiarrak lau puntutara gerturatzeko gai izan ziren. Distantzia murriztearekin batera, partidua zailtzen joan zen eta azkenean, etxeko taldea partidua bukatzeko zain geratu zen. Zapatuko garaipenarekin, zail egon arren, lau taldeko finala jokatzeko aukera gehiago dituzte.

Berdia Hondarribi-Irunekin

Izar Bedia junior taldeko jokalariak, gaur eta asteazkenean Hondarribi-Irunekin entrenatuko du. Nahiz eta junior mailako jokalaria izan, senior mailako taldearekin jokatzen du Bediak eta, aste honetan, mailarik altuenean dagoen talde batekin entrenatzeko aukera izango du.


Lekore aldizkariaren lehen zenbakia kaleratu dute

Itu literatur bandak iaz jarri zuen abian Lekore aldizkaria, idazle gazteei argitaratzeko plaza eskaintze aldera. Orduko hartan, 0. alea argitaratu zuten, eta errezitaldiak ere eskaini zituzten aldizkaria aurkezte aldera. Orain, lehen zenbakia kaleratu dute. Besteak beste, Garoa liburu dendan eskuratu daiteke.


Paperik gabeko ijitoak deportatzen hasiko da gaur Frantzia

Europako Batasunak kritikatu arren, gaur 79 lagun kanporatuko dituzte, eta guztira 700 ijito bidaliko dituzte Errumaniara eta Bulgariara.


Garbiñe Muguruza galtzaile, Sofia Keninek finala irauli ostean

Lehen seta irabazi ostean, bigarrena galdu du eta hirugarrenean 0-40 izan da aurretik jokoetan bina zeudenean.

Garbiñe Muguruzak Australiako Irekiko finala galdu du Sofia Kenin estatubatuarraren aurrean 4-6, 6-2 eta 6-2. Muguruzaren eta Keninen arteko norgehiagokak bi ordu luze iraun ditu.

Muguruzak lehen seta irabazi du, galdutako sakea berreskuratu eta Keninena hautsita. Azkenean 6 eta 4 gailendu da.

21 urteko estatubatuarraren erreakzioa berehalakoa izan da eta bigarren seta Keninek irabazi du 6-2, Muguruzari bi zerbitzu lapurtu ostean.

Hirugarren setean, Muguruzak 0 eta 40koa alde izan duy markagailuan bina izan direnean, baina jokoak ihes egin dio. Horrek Kenini sekulako konfidantza eman dio eta azkenean 6 eta 2 gailendu da, txapelketa irabazteko.

Muguruzak eskuan izan du hiru txapelketa handi zoru ezberdinetan irabazten duen hirugarren jokalaria izatea.


Euskal preso eta iheslariak askatzeko manifestaldia Maulen, urriaren 17an

Ostiralean espetxeratu zuten Egoitz Urrutikoetxea, asteartean Frantziako Poliziak Parisen atzeman eta gero.

Euskal preso eta iheslariak askatzea eta "konponbidea orain" eskatzeko manifestaldia antolatuko dute Maulen heldu den urriaren 17an. 15:00erako finkatua dute hitzordua plazan. Egoitz Urrutikoetxearen atxiloketa, eta azken aste eta hilabeteetako beste atxiloketak ere salatzeko baliatuko dute hitzordua, baita Frantziari konponbidearen alde urratsak egin ditzan galdegiteko ere. Manifestaldia herritar batzuek dute antolatzen.

Ostiralean espetxeratu zuten Egoitz Urrutikoetxea. Urrutikoetxeari ez diote deliturik egotzi, baina hura atxilotzeko indarrean diren hiru agindurengatik erabaki du epaileak behin-behinean espetxeratzea. Zehazki, 2007an eta 2009an eman zituen Parisko auzitegi korrekzionalak Urrutikoetxea bilatu eta atxilotzeko hiru agindu, ETAri laguntzea leporatuta.

Harekin batera atxilotu zituzten beste hiru lagunak libre daude.


Karbonera etxeak aurreneko urteurrena duela eta, jaia izango da asteazkenean

Jon Zabaletak osatutako dokumentala ikusi ahal izango da eta azken urteetan Hernanin izan den espazio baten beharra du ardatz.

karbonera etxea okupatu zela urtebete egingo du apirilaren 4an, asteazkenean. Hori dela eta jai berezia prestatu dute. Arratsaldeko 20:00etan hasita, Jon Zabaleta artistak osatutako dokumentala jarriko da, Karbonera urtebete. Ametsa eta errealitatearen artean izenburu duena. Segidan, afari festa izango da, eta jam session moduko bat izango da, hau da, abestu edo instrumenturen bat jo nahi duena azaldu daiteke afalostea girotzera. Musika jartzaileak ere izango dira. Afarirako txartelak salgai daude, Kitto, Triponzi, Ongi Etorri eta Itsaski tabernetan, 4 eurotan.

2005etik honako herriko historia

Jon Zabaletak azaldu duenez, ordu beteko dokumental honetan azaltzen da, 2005etik 2006rako abendura arte herrian autogestiorako espazio baten beharraren buelta gertatu direnak: ´Pipirita etxea, Katanga-Sarajebo eta Gaztetxabolarekin lotutako gertakizunak azaltzen dira. Beti izan dugu leku baten beharra eta toki bila aritu gara. Gero leku hauek kendu edo suntsitu egin dituzte` azaldu du. Dokumentalak, hala ere, Karbonerako esperientziaren inguruan hitz egiten du nagusiki: ´urrian egin ziren festako bazkari eta emanaldiak, Karboneran elektrizitatea jarri eta abuztutik hona egin diren ekitaldiak, Zine Txiroaren sare barruko emanaldiak, Errepresio frankistari buruzko dokumental zikloa,... Dokumentala joan den 2006ko abenduan jabeen partetik jasotako kartaren aipamenarekin bukatzen da, etxea uzteko eskatzen du` azaldu du Jon Zabaletak. Dokumentala galdera edo erreflexio batekin bukatzen dela azaldu du egileak, ´ametsa eta errealitatearen arteko bidean nondik jo behar den` aipatzen du.


Erabakia ehuntzeko oihal katea

Ekainaren 21ean Gure Esku Dagoren ekintza masiborako txartelak salgai daude herriko hainbat lekutan

Ekainaren 21ean ekitaldi nazionala antolatu du Gure Esku Dago mugimenduak. Bilbon, Gasteizen, Iruñean, Baionan eta Donostian egingo dira ekitaldiak.

Donostiako ekitaldira joan nahi dutenek Bordatxon, Kolon Txikin eta Lore burdindegian eros ditzakete txartelak. Bi urtetik 14 urterako umeek 5 euro ordainduko dute eta 14 urtetik gorako guztiek 10 euro. Bi urtetik beherako haurrak doan sartuko dira ekitaldira. Donostiarako garraioa bakoitzak bere kabuz egin beharko du.

Egun osoko egitaraua egongo da Donostian. Goizean oihal katea egingo da Urumeako sei zubien artean. Urola Kostako parte-hartzaileek Gernikako Arbola ibilbidean, hirugarren eta laugarren zubien artean, egon beharko dute 11:30erako. Oihal katea 12:00etatik 12:30era izango da.Egun osoan, hirian zehar hainbat gune egongo dira ekintzekin. Alde Zaharreko gunean, 12:30etik aurrera herri dantzak egongo dira Bulebarrean; ordu berean, kalez kale, kantu jura, kaskarinak eta Donostiako txistulariak ibiliko dira.Anoeta inguruan beste gune bat egongo da 11:00tan irekiko dute eta jatekoa eta edatekoa egongo da egun osoan. 20:00etan ospakizun erromeria egingo dute. Miniestadio inguruan, 11:30etik hasi eta gauerdira arte kontzertu maratoia egingo dute.Illunben familia gunea egongo da; puzgarriak, tailerrak, abentura parkea, tirolina eta apar festa egongo da egun osoan. Horrez gain, 12:30ean Ilunbe Izarrez Argitu ikuskizuna egongo da, 14:00etan irri bazkaria egingo dute eta 15:30ean dantzaldia izango da Txantxariak eta Irrien Lagunen eskutik.Ekitaldi nagusia Anoetan izango da, 17:30ean, eta 16:30ean irekiko dituzte ateak. Anoetara sartzen ez direnek miniestadio inguruan ekitaldia zuzenean ikusteko aukera izango dute.

Orioko Gure Esku Dagok laguntzeko prest dauden pertsonak bildu nahi ditu arratsaldean txosnan egoteko. Prest dagoenak 671070569 zenbakira watsappa idazteko eskatu dute antolakuntzakoek.


Lezako erietxea zerbitzu gehiagorekin hornitzeko eskatu dute langileek

Bilduren ustez, Lezako ospitalea eskualdeko erietxe bihurtuta amai daiteke Arabako Errioxako erien gatazka

Lezako (Araba) ospitaleko ELA eta LAB sindikatuetako langileek erietxe hori «zerbitzu gehiagoz hornitzeko» eskatu diote Osakidetzari. Ospitalea eraberritzeko hiru milioi euro inbertitu ondoren, Osakidetzak hura «desmuntatzeari» ekin diola uste dute beharginek; hori egin beharrean, Lezakoa inguruko «erreferentzia-ospitaletzat» hartzeko eskatu diote.

Erietxe horretako laborategia itxi izana eta bertan ematen ziren zerbitzuak Gasteizko laborategi bateratura eraman izana leporatu diote ELAk eta LABek Osakidetzari. Hori osasun zerbitzuaren asmoaren «lehen urratsa» izan dela uste dute sindikatuek. Gainera, erabaki horrek Arabako Errioxako hainbat herritar kaltetuko dituela ohartarazi dute, eta besteak beste, odola ateratzeko eta jasotzeko Gasteizko ospitalera joan beharko dutela salatu dute.

Lezako ospitalea indartuz eta hura eskualdeko erietxe bihurtuz, Arabako Errioxako gaixoak artatzearen gaineko afera konponduko litzatekeela uste du Bilduren Oiongo Udaleko taldeak. Errioxako Gobernuko eta Eusko Jaurlaritzako Osasun sailburuek behin-behineko akordioa lortzen badute ere, «duela hamarkada ugari» konpondu beharreko arreta arazoa ez dela amaituko azaldu du Bilduk. Horretarako, gaur egun erietxeak dituen azpiegiturak «baliatu» behar direla gaineratu du.

Kohesio funtsa, irtenbide

Arabako Errioxako gaixoen gaineko gatazka eta horren tankerako hainbat arazo konpontzeko, osasun arloko kohesio funtsa erabili behar dela esan du EAJko legebiltzarkide Nerea Antiak. Izan ere, Antiak oroitarazi duenez, funts horren helburua da arreta zerbitzu publikoetara heltzeko aukera berdintasuna bermatzea.

Antiak Eusko Legebiltzarrean eginiko agerraldian egin ditu adierazpenok. Haren ustez, Arabako Errioxako gaixoen afera «aukera» bat izan daiteke haren antzeko gatazkak konpontzeko, baina konponbidea Espainiako presidente izango den Mariano Raxoik «kargua hartu baino lehenago» iritsi behar dela esan du: «Arabako Errioxako biztanleak ez daude zeremonietarako». Gatazka «eztabaida politikoa» izan delakoan da Antia, eta Eusko Jaurlaritzak nahiz Errioxako Gobernuak gaizki jokatu dutela uste du. Dena den, Jaurlaritzari zuzendu dizkio kritikak: «Ez ditu gauzak behar bezala egin; gaizki eta berandu aritu da».

Gatazka konpontze aldera, aste hau «erabakigarria» izateko itxaropena azaldu du Antiak. Gainera, kaltetuak izan diren herritarrekin eta Eusko Legebiltzarrarekin komunikazioa «indartzeko» eskatu dio Eusko Jaurlaritzari.


Memoriaz

Zer esaten ari gara memoria diogunean? Ikusten ari garenak ez gaitu gehiegi ohoratzen. Arma baten gisa erabiltzen ari gara memoria, baina bumeran bat bihurtzen ari zaigu. Eta bumeranak, gure miseria morala biluzik uzteaz gainera, baten zein bestearen kabutako biktimak kolpatzen ditu. Ez digu, ordea, axolarik. Beste zelai batean dago, nonbait, benetako interesa. Ez etikarenean.

Memoria ez da konpartimendu estanko bat, gela itxi bat, ziega itsu bat. Memoria egin egiten da, memoria hezi, landu eta hobetu egiten da. Ez da zerbait senezkoa, auskalo nondik etorria, gutariko bakoitzaren eskarmentua eraikitzen ari dena baizik. Dinamikoa da: aurrera begirako gure memoriaren eskuzabaltasuna edo zekenkeria ez dago orain arte ganbaran geratu zaigun metrailaren baitan, memoriara ekarri nahi dugun ukenduaren esku baizik, zauriek eragindakoa baita, zalantzarik gabe, azken sakoneran geratzen zaigun memoriarik iltzatuena.


Iker Vicente eta Ruben Saralegi nagusitu dira Sunbillako XVIII. Ramon Latasa Sarian

Aizkolari beteranoen arteko lehia ikusgarrian, Mindegiak eta Larretxeak irabazi zieten Arrospide eta Peñagarikanori eta omenaldi hunkigarria eskaini zioten antolatzaileek Antton Espelosin antolatzaileari.

Argazkiak: Ibon Errazu Uria

Iker Vicente eta Ruben Saralegi lehengusuak erraz nagusitu ziren abuztuaren 11n Sunbillan, Ramon Latasa zenaren omenez hemezortzigarren urtez antolatutako aizkora sarian. Irabazleek 28 minutu eta 38 segundo behar izan zituzten hamar kanaerdikoak eta sei 60 ontzakoak mozteko.

Ugaitz Mugerta II.a eta Julen Alberdi Txikia IV.ak 29 minutu eta 21 segundo behar izan zituzten eta bigarren gelditu ziren; hirugarren, Mikel Larrañaga eta Eneko Otaño gelditu ziren (30.41) laugarren Joseba Otaegi eta Aitzol Atutxa izan ziren (31.48) eta bosgarren Xabier Orbegozo Arria V.a eta Jon Rekondo leitzarra (32.04).

Beteranoen arteko aizkora lehia ikusgarria

Proba nagusia izanagatik, ez zen hau Sunbillako pilotalekua lepo bete zutenek ikusi zuten apustu bakarra. Izan ere, 800 lagun baino gehiago sartu ziren frontoian, inoiz baino gehiago. Ikusminik handiena, beharbada, garai bateko aizkolari beteranoek eskainitako desafioa izan zen. Alde batetik, Ezkurrako Mikel Mindegia eta Arantzako Donato Larretxea aritu ziren eta bertzetik Angel Arrospide eta Angel Mari Peñagarikano. Lauren artean, Euskal Herriko hogei txapelen jabe. Nafarrak nagusitu ziren, 16 minutu eta 32 segundo behar izan baitzituzten lau kanaerdiko eta si 45 ontzako mozteko lana burutzeko eta gipuzkoarrek 17 minutu eta 9 segundo.

Ehun kiloko txingekin markarik ez

Txinga eramaten egindako marka ahaleginean ez zuen suerterik izan Ousmané Drame bizkaitarrak. Ehuna kiloko txingekin lau plaza baino gehiago egin nahi zituen, Santxok utzitako marka alegia, eta entrenamentuetan lortua zuela adierazi bazuen ere, Sunbillan ez zuen egiterik izan: 2 plaza, 9 metro eta 35 zentimetro egin zituen, baina zaleen txalo zaparrada handia jaso zuen.

Harri-jasotze lehian Aimar Irigoien nagusi

Harri-jasotze lehian, hamarna jasoaldi eman behar zizkieten Aimar Irigoienek eta Mikel Lopetegik 125na kiloko zilindriko eta errektangularrari, 113 kiloko kubikoari eta 100 kiloko harri borobilari. Irigoienek 2 minutu eta 49 segundo behar izan zituen eta Mikel Lopetegik 9 segundo gehiago (2.58).

Omenaldi hunkigarria Antton Espelosini

Saioaren akabailan une hunkigarria bizitu zen Sunbillako pilotalekuan. Aizkolariek omenaldia eskaini nahi izan zioten hemezortzi urtez Ramon Latasa saria antolatzen eta aizkora munduko bertze hainbat lan (liburu mardula tartean) egin dituen Antton Espelosini. Joseba Otaegik bertsoa kantatu zion eta oroigarriak eta esker onak jaso zituen aizkolarien eta aizkorazaleen eskutik.

Aizkora saioa abuztuaren 25ean eskainiko dute Euskal Telebistan.


Pilotaleku motzeko Gabonetako Martiko torneoko finalerdiak jokatuko dituzte Bergaran

Euskal Herriko erremontista onenak izango dira Gabonetan Bergaran, eta ez lagunartekoa jokatzeko. Pilotaleku motzeko Gabonetako txapelketa egongo da jokoan, eta Bergaran bi finalerdiak jokatuko dituzte, hilaren 24an eta 25ean.

"Aurten lehenengoz ekarri dugu erremontea Bergarara –ekainean jokatu zuten Bergaran erremonte kopako partidu bat, eta Oñatin izan zen finala–. Egia da pilotalekuan ez zela jende mordoa egon, baina bertan egon zirenak oso gustura geratu ziren pilotariek eman zuten ikuskizunarekin, eta kirol horren aldeko apustua egin dugu", adierazi du gaurko aurkezpenean Martin Etxeberria kirol zinegotziak.

Hala, abenduaren 24an, 17:00etan hasita bi atzelari izango dira aurrez aurre, Urrutia eta Lizaso (12 euro). Abenduaren 25ean, 17:30ean, aurrelarien txanda izango da, Ezkurrak eta Zeberio II.ak jokatuko dute (12 euro). Bi kanporaketa horietan nagusitzen diren erremontistek abenduaren 26an jokatuko dute finala, Iruñeko Labrit pilotalekuan (16:45), eta ETBk eskainiko du norgehiagoka hori.

Buruz buruko partiduetan ohi moduan, partiduak 35 tantora izango dira, eta partidu nagusia baino lehen binakako partiduak jokatuko dituzte, bai hilaren 24an eta baita hilaren 25eko jaialdian ere.


Literatura, musika eta film gomendioak, liburutegien Neguko Gidan

Debagoieneko Mankomunitatea osatzen duten herrietako liburutegiek egin dute, aurten ere, Neguko Gida. Ia 100 dokumentu agertzen dira gomendioen artean; literatura-lanak, musika eta filmak biltzen ditu gidak. Hemen kontsulta dezakezue gidaren pdf-a.

Neguko Gida 2011: literatura, musika eta pelikulak


Shake! taldeak kontzertua emango du bihar Arrasateko gaztetxean

Kooltur Ostegunak ekimenaren baitan emanaldia eskainiko du soul&roll estiloa lantzen duen taldeak. Kontzertua 22:00etan hasiko da.

Shake! The Capaces taldeko Martillo eta Carlesek sortutako taldea da. Hiru bat urtetan 100 kontzertutik gora egin ditu seikoteak eta dagoeneko Alemania eta Frantziatik ere birak egin ditu. Shake! taldeak hastapenetako soul eta rolla batzen ditu (60ko hamarkadako stax eta Atlantic soinuak), rock-and-roll eta northern soularekin. Iraganeko soinuei fidelak badira ere, agertoki gainean nolabaiteko punk jarrera ere antzematen zaie.


'Amama' pelikula emango da asteburuan Aita Mari zinean

Donostiako Zinemaldiko Sail Ofizialean lehiatu ondoren, asteburu honetan heldu da zine aretoetara 'Amama' pelikula, Asier Altunaren azken lana. Zumaian ere ostiraletik astelehenera bitartean emango da Kandido eta Manu Uranga zumaiarrak aktore lanetan dituen film hau.

Gaur, ostirala, 22:15ean izango da saioa, larunbatean 19:30ean eta 22:15ean eta igandean eta astelehenean, ikuslearen egunean, 19:30ean.

Hemen irakurri dezakezue Zinemaldiaren garaian Angel Aldarondok Berriarako idatzitako kritika.


Kalitate handiko kontzertua Sorabillako jaietan

Karmele Muro sopranoaren eta Joxean Paskual organo-jotzailearen kontzertua iragarri da ostiralerako, 20:00etatik aurrera. Bi musikari donostiarrek abesti klasikoez eta euskal doinuez osatuko kontzertua eskainiko dute Sorabillako San Martin elizan. Doan izango da sarrera.

Muro ibilbide luzeko abeslaria da, ahots zoragarrikoa. Makina bat orkestrekin batera abestu izan du, Nafarroan, New Yorken, Frantzian eta Italian kantuan lizentziatura lortu zuenez geroztik. Hala nola, Musikeneko Orkestra Sinfonikoa, Baiona-Euskal Kostako Erregio Orkestra, Nafarroako Orkestra Sinfonikoa edo eta Ensemble Orchestral Ermend Bonnal. Aditua da musika pedagogian, eta ahots-teknikako ikastaroak eman ohi ditu EHUn edo Deustuko unibertsitatean.

Joxean Paskual, berriz, orkestren zuzendaritzako, klabezineko, organoko eta armoniako goi ikasketak egindakoa da. Musikari aski ezaguna da Andoainen, 1998az geroztik Alberto Agirre abesbatzaren zuzendari gisa batez ere. Nolanahi ere, ez da geldirik egotekoa musika munduan, eta organo-jotzaile gisa kontzertu ugari emateaz gain, hainbat orkestren zuzendari izandakoa da. Batzuk aipatzearren: Euskadiko Orkestra Sinfonikoa, Baionako Orkestra Sinfoniko Gaztea, Gazteen Easo Abesbatza, Estokolmoko Erret Musika Eskola, Galizako Orkestra Sinfonikoa… Aldizka, Bilboko Orkestra Sinfonikoarekin eta Asturiasko Orkestra Sinfonikoarekin kolaboratzen du, eta egun, Tolosako musika Kapelauko organo-jotzailea da, eta Errenteriako Andra Mari Abesbatzako zuzendari ordea.

EGITARAUA

Irailak 8, osteguna

11:15 Txupinazoa, suziriak eta kanpai errepika.

11:30 Meza Martin Deunaren elizan, Alberto Agirre abesbatzarekin.

Ondoren, auzokideentzako hamaiketakoa.

19:00 Pintxo-potea.

21:00 Auzo afari-merienda, bakoitzak berea eramanda.

Irailak 9, ostirala

10:00 Mendi irteera, auzoko inguruneak ezagutuz.

18:30 Joxe Mari Iturzaeta memorialeko txapeldunen errebantxa.

Emakumeak: Ainarika-Izarne, Olatz eta Rakelen aurka.

Gizonezkoak: Loidi-Iñaki, Alvarez-Arrutiren aurka.

20:00 Kontzertua, San Martin Deuna elizan.

21:00 Zikiro afaria. Ondoren, Los Ruby musika taldearekin dantzaldia.

Irailak 10, larunbata

10:00 Herri krosa bikoteka. Binakako lasterketa ez lehiakorra. Bikote bakoitza minutu bateko tartearekin irtengo da. Belkoaingo gurutzerainoko joan-etorria. Bikote bakoitzari denbora hartuko zaio, baina ez da sailkapena osatuko.

11:00 Haurren krosa eta jolas herrikoiak.

11:30-14:00 Puzgarriak frontoian.

17:00 Haur antzerkia, Patata Tropikala: “Kondaira baten truke”.

17:00 Ate ireki jardunaldia, Erretore Etxean.

16:00-18:30 Puzgarriak.

19:00 Andoaingo batukada feministaren emanaldia.

20:00 Sardin-jatea.

21:00 El Ritmo del Desvan musika taldearen emanaldia. 80ko hamarkadako pop-rock musika biziberritzera datoz.

Irailak 11, igandea

10:30 Auzoko eskopeteroak txarangaren laguntzaz auzoan barrena.

11:30 Meza Martin Deuna elizan.

12:15 Miguel Angel Perez Lasa futbol epaile ohiari eta auzokideari omenaldia.

17:30 Zetreria saioa. Hegazti harrapakariekin erakustaldia.

19:00 Sagardo dastaketa kantujirako abeslarien laguntzaz.

22:00 Festa amaiera


Guraso eskolaren 2. saioak aste honetan

Haur Hezkuntzako guraso-eskolen 2. saioak izango dira ostegunean eta larunbatean.

Ostegunean 17:30etik 19:30era eta larunbat honetan 10:00etatik 12:00etara, Haur Hezkuntzako guraso eskolaren 2. saioak izango dira. 2. saio hauetan "Lotura afektiboak" landuko dituzte gurasoek gai bezala, Ikastola sartu berri den Konfiantzaren Pedagogia proiektu berritzailean gurasoek ere formazioa jaso ahal izan dezaten.

Guraso eskola hauek Mireia Centeno (Haur Hezkuntzako orientatzaileak) eta Marijose Garatek (Konfiantzaren Pedagogiako dinamizatzaileak) gidatuko dituzte eta 2-3 urteko geletan izango da. Ikastolak zaintza zerbitzua ere jarriko du gela hauetan, famili osoa gerturatu dadin guraso-eskola hauetara.